
ABSTRACT
Potrivit rapoartelor Comitetului Regiunilor,  trei din cele 28 de state membre ale UE au, din punct de vedere formal, o structură federală, un stat membru este cvasi-federal, iar celelalte pot fi caracterizate drept state unitare cu forme de organizare diferite, unele dintre ele având o structură de organizare teritorială eterogenă în pofida statutului lor formal de stat unitar (sistem asimetric); unsprezece state membre dispun de un singur nivel, zece state dispun de două niveluri de guvernare, iar şapte sunt organizate în trei niveluri subnaţionale. 

În multe state, criza economică şi financiară s-a dovedit a avea o funcţie de catalizator pentru reforme şi schimbări; astfel, în unele state au avut loc procese de reorganizare teritorială a autorităţilor locale şi regionale, realizându-se uneori modificări considerabile în organizarea instituţională a structurilor de putere, fără ca aceste schimbăari să meargă în mod obligatoriu în direcţia unei descentralizări mai ample.

Stabilirea competenţelor în cadrul Uniunii Europene reprezintă o problemă deosebit de complexă, având în vedere atât caracterul eterogen al Uniunii, cât şi modalităţile de repartizare a competenţelor între Uniunea Europeană şi statele membre. Prin modificările intervenite prin Tratatul de la Lisabona sunt introduse reglementări noi în Tratatul de funcţionare a Uniunii Europene (TFUE), se stabilesc foarte clar domeniile de competenţă exclusivă a Uniunii, domeniile de competenţă partajată şi domeniile de coordonare sau de sprijinire a acţiunii statelor membre. 

Delimitarea competenţelor Uniunii are la bază principiul atribuirii. Exercitarea competenţelor Uniunii are la bază principiile subsidiarităţii şi proporţionalităţii. În temeiul principiului atribuirii, Uniunea acţionează în limitele competenţelor ce i-au fost atribuite de către statele membre în vederea atingerii obiectivelor stabilite. Orice altă competenţă neatribuită Uniunii aparţine statelor membre. În temeiul principiului Regula de bază este că statele nu îşi pierd competenţele proprii prin atribuirea unor competenţe comunitare, dar apar unele modificări în exercitarea acestora. Exercitarea competenţelor Uniunii are la bază principiile subsidiarităţii şi proporţionalităţii.

În temeiul principiului atribuirii, Uniunea acţionează în limitele competenţelor ce i-au fost atribuite de către statele membre în vederea atingerii obiectivelor stabilite. Orice altă competenţă neatribuită Uniunii aparţine statelor membre. În temeiul principiului subsidiarităţii, în domeniile ce nu ţin de competenţa sa exclusivă, Uniunea intervine numai şi în măsura în care obiectivele acţiunii preconizate nu pot fi atinse în mod satisfăcător de către statele membre nici la nivel central, nici la nivel regional şi local, dar pot fi, datorită dimensiunilor şi efectelor preconizate, mai bine atinse la nivelul Uniunii.

AUSTRIA

Potrivit Constituţiei, Austria este stat federal. Parlamentul este bicameral (Nationalrat şi Bundesrat, ambele camere având dreptul de iniţiativă legislativă); Nationalrat este ales prin vot universal, în cadrul sistemului proporţional, iar Bundesrat este compus din reprezentanţii landurilor. Reprezentatul unui land în Bundesrat este ales pe baza sistemului de reprezentare proporţională de către Landestag (legislativul regional).

Austria are 9 landuri, 84 districte, 15 oraşe stat (care acţionează la nivel local şi regional) şi 2357 comune (nivel local). În urma reformei administrative, în landul Styria numărul districtelor şi muncipalităţilor va fi modificat.

Art. 15 din Constituţie stabilieşte principiile competenţelor generale ale landurilor, care sunt simetrice. Competenţele federale sunt cuprinse în art. 10 (legislaţia şi administraţia federală), art. 11 (legislaţia federală şi administraţia locală), art. 12 (legile cadru federale şi aplicare lor de către landuri) din Constituţie. Art. 115 şi 120 reglementează principiile fundamentale de funcţionare ale municipalităţilor. 

Principala sursă pentru bugetul municipalităţilor este constituită din impozite (52%), dintre care 19% sunt impozite municipale, respectiv impozitul municipal pe afacere (cca 60% din impozitele municipale) şi impozitul pe clădiri (cca 16%). La acestea se adaugă impozitele generale – TVA, impozit pe profit, impozit pe salarii. 
Municipalităţile primesc 16% din subvenţii generale (Finanzzuweisungen) sau subvenţii în caz de nevoi financiare ((Bedarfszuweisungen).
Responsabilităţi


• nivelul federal

Art. 10 din Constituţie prevede atribuţiile legisaltive exclusive ale federaţiei: politică externă, finanţe, politică comercială, siguranţă publică, transport, legislaţia muncii etc. Federaţia îşi păstrează competenţa legislativă exclusivă şi autoritatea administrativă pe aceste zone.
Art. 11 se referă la legislaţia la nivel federal şi administraţia la nivelu landurilor (circulaţia pe drumurile publice, cetăţenie, impactul asupra mediului).

Art. 12 cuprinde legile cadru federale şi modalitatea pe implementare la nivelul landurilor (servicii pentru tinerii aflaţi în dificultate, reforme administrative la nivelul landurilor). Majoritatea covârşitoare a actelor legislative ţine de nivelul federal.

• nivelul landurilor
Landurile sunt responsabile pentru orice zonă a legislaţiei sau administraţiei care nu este în mod special de nivel federal, ex.: planificarea spaţială, protecţia mediului, lege, transportul. Legile federale sunt puse în aplicare de către guvernator şi autorităţile subordonate acestuia. Guvernatorul acţionează ca împuternicit al guvernului federal şi este obligat să respecte instrucţiunile guvernului federal sau a ministrului de resort.

Autorităţile locale au responsabilitatea generală pentru problemele care sunt exclusiv sau în principal locale: numirea funcţionarilor publici şi ofiţerilor locali; poliţia locală; mangementul traficului local; problemele locale de sănătate; problemele legate de locuinţe; promovarea şi sprijinirea activităţilor comunităţii locale (teatru, servicii sociale), managementul evenimentelor locale. 

Pe lângă acestea, autorităţile locale îndeplinesc responsabilităţile ce le sunt delegate de la nivel federal sau de la nivelul landurilor. 

• nivelul intermediar
Districtele nu au competenţe specifice, ele fiind în principal unităţi administrative.

Sistemul de guvernare pe mai multe niveluri

▪ reprezentarea

Landurile au reprezentanţi direcţi în instituţiile de la nivel federal, prin intermediul Bundesratului. 

Asociaţia comunelor reprezintă municipalităţile (Asociaţia austriacă a municipalităţilor), iar Asociaţia oraşelor (Asociaţia austriacă a oraşelor) reprezintă oraşele din Austria (cf. art. 115 din Constituţie).


▪ informarea

Landurile, Asociaţia comunelor şi Asociaţia oraşelor sunt informate cu privire la propunerile şi iniţiativele guvernamentale. Landurile informează, la rândul lor, Asociaţia comunelor şi Asociaţia oraşelor asupra proiectelor lor legislative. În ceea ce priveşte problemele legate de U.E., art. 23d din Constituţie specifică faptul că landurile, municipalităţile şi oraşele trebuie să fie informate cu privire la acele reglementări europene care îi pot afecta competenţele specifice. 


▪ consultarea

Guvernul trimite acele proiecte legislative care pot fi verificate de către Asociaţia comunelor sau de către Asociaţia oraşelor, în decurs de patru săptămâni; după acest interval de timp, asociaţiile sunt invitate să-şi expună punctele de vedere cu privire la propunerea legislativă, dar mecanismul de consultare este pus în mişcare doar în anumite situaţii (de exemplu, cele cu implicaţii financiare), caz în care asociaţiile încep negocierile cu Guvernul. În ceea ce priveşte problemele legate de UE, art. 23d din Constituţie specifică procedura pentru aceste negocieri; pe baza acestora, municipalităţile sunt informate şi îşi pot exprima poziţia în legătură cu problemele specifice.

▪coordonarea

Landurile au o influenţă directă asupra procesului legislativ, prin intermediul Bundesratului. Adiţional, se desfăşoară negocieri între Guvern şi asociaţii asupra proiectelor legislative. 

▪relaţiile cu UE/reprezentare la nivel UE

Landurile au nouă reprezentanţi în cadrul Comitetului Regiunilor (art. 23c din Constituţie) şi activează conform princpiului rotaţiei (în prezent, Asociaţia oraşelor are doi membri, iar Asociaţia comunelor are un membru).

În ceea ce priveşte relaţiile internaţionale, Guvernul federal are competenţe exclusive, dar dacă este vorba despre problemele U.E. care au relevanţă pentru landuri, aceastea sunt chemate să se implice în respectiva problematică. Pe baza art. 23d (3) din Constituţie, landurile pot reprezenta Austria în problemele ce le privesc şi în situaţia în care Guvernul federal decide delegarea competenţelor către reprezentanţii landurilor. Opt din cele nouă landuri au birouri de legătură la Bruxelles. Viena şi Burgerland împart un singur birou. Singurul land care nu are reprezentanţă la Bruxelles este Vorarlberg. 

Asociaţia comunelor reprezintă municipalităţile la nivel european şi internaţional (art. 115(3) din Constituţie). Asociaţia oraşelor reprezintă oraşelor austriece la nivel european (art. 115(3) din Constituţie).

▪subsidiaritate

Parlamentul austriac are drepturi extinse în ceea ce priveşte transmiterea informaţiilor referitoare la problematica U.E. Potrivt art. 23e(1) din Constituţie, Guvernul are obligaţia de a informa ambele Camere ale Parlamentului cu privire la toate propunerile legislative de la nivelul Uniunii şi să le transmită acestora pentru analiza de subsidiaritate. Dreptul la informare este prrevăzut în „EU Information Act” (EU-InfoG), care a intrat în vigoare de la 1 ianuarie 2012. Nationalrat are o subcomisie specializată în problemele de subsidiaritate, dar nu există o procedură specială, nici in Nationalrat, nici în Bundesrat, referitoare la subsidiaritate, ambele camere luând deciziile în această privinţă prin procedură ordinară.

BULGARIA
Bulgaria este o democraţie parlamentară; poziţia cea mai importantă în Executiv o deţine primul-ministru. Parlamentul Bulgariei este unicameral, Adunarea Naţională este compusă din 240 deputaţi, aleşi direct. Preşedintele Bulgariei este, de asemenea, ales prin vot direct.

În art. 135-146, Constituţia recunoaşte principiul auto-guvernării locale. Statul este organizat, din punct de vedere administrativ, pe trei niveluri: central, municipal şi local; ultimul nivel are doar funcţiuni statistice şi administrative. 

Procesul descentralizării a fost început în anul 2003, moment din care municipalităţile au primit competenţe administrative care completau autonomia financiară promovată din anul 2002. În momentul actual, Bulgaria este compusă din două regiuni NUTS-1, şase regiuni NUTS-2, 28 districte şi 264 de municipalităţi. 

Districtele administrative (oblasti) sunt singurul nivel la care se exercită auto-guvernarea. Bulgaria este încă un stat foarte centralizat, Guvernul, numind şefii de districte, care sunt dependente în totalitate de bugetul de stat, spre deosebire de municipalităţil. Autorităţile de stat centrale şi locale exercită controlul asupra legalităţii actelor unităţilor administrative locale (Constituţia Bulgariei, art. 144). Competenţele muncipalităţilor au la bază Legea administraţiei centrale şi locale, Legea pentru proprietatea municipală etc. 

Veniturile administraţiei locale sunt compuse din impozite (surse proprii şi generale), subvenţii, taxe, gestionarea patrimoniului şi venituri extraordinare. Veniturile municipalităţilor sunt compuse din 40% impozite locale, 34.3% granturi şi 25.7% alte surse. 

Ultimele reformări ale nivelului municipal de administraţie se referă la egalizarea financiară a municipalităţilor în sensul asigurării unui nivel minim al serviciilor oferite populaţiei şi menţinerii unui sistem de indicatori necesari monitorizării şi analizei procesului bugetar în cadrul municipalităţilor.

Propunerile referitoare la districtele administrative presupun planificarea integrată şi concentrarea resurselor pentru nevoile specifice ale regiunii, interacţiunea efectivă a politicilor de dezvoltare şi planificare regională, o mai largă publicitate, transparenţă şi eficienţă în implementarea politicilor şi investiţiilor şi consolidarea rolului consiliilor regionale. 

Responsabilităţi


• nivelul central

Are puteri legislative în toate domeniile (Constituţia deleagă aceste puteri Adunării Naţionale), dezvoltă politica generală a statului, administrează bugetul de stat şi asigură menţinerea legii şi ordinii.

• nivelul central 

Districtul este o unitate administrativ-teritorială organizată în vederea exercitării unei politici regionale eficiente. 

Sarcinile sale includ implementarea politicii guvernului în regiune, punerea în acord a intereselor locale şi naţionale, protecţia proprietăţii statului, exercită controlul asupra legalităţii actelor şi acţiunilor organelor administraţiei locale, agenţiilor guvernamentale, organizaţiilor şi întreprinderilor din regiunea respectivă, organizează sistemul de mobilizare a populaţiei şi de apărare, supraveghează acţiunile apărării civile, răspunde de apărarea ordinii publice. 

• nivelul municipal
Municipalităţile sunt unităţi locale de autoguvernare, capabile să rezolve independent problemele de importanţă locală referitoare la proprietatea municipală, întreprinderi, finanţe, taxe şi impozite, administraţia municipală, organizarea şi dezvoltarea teritoriului municipal, educaţie, sănătate, cultură, utilităţi publice şi servicii comunale, asistenţă socială, protecţia mediului şi folosirea raţională a resurselor naturale, conservarea patrimoniului cultural, istoric şi architectural, sport, turism şi timp liber.

Sistemul de guvernare pe mai multe niveluri

▪ reprezentarea

Asociaţia naţională a muncipalităţilor Republicii Bulgaria (NAMRB) are dreptul de a reprezenta muncipalităţile în relaţia cu autorităţile centrale şi cu organizaţiile străine.

▪ informarea

Autorităţile locale şi regionale nu sunt informate sistmatic cu privire la deciziile luate de Adunarea Naţională, dar deciziile finale sunt făcute publice on-line sau sunt obţinute în urma solicitării acestora.

▪ consultarea

Există mai multe metode de consultare a municipalităţilor bulgare, care se realizează prin legătura dintre Asociaţia Naţională a Municipiilor din Republica Bulgaria cu Guvernul, Ministerul Finanţelor şi Parlamentul. 

▪ coordonarea

În pofida existenţei unor mecanisme naţionale de coordonare interinstituţională, coordonarea internă între diferitele niveluri administrative este slabă. Principalele mecanisme autorizate de cooordonare sunt acordurile bilaterale de cooperare, consiliile de avizare şi coordonare, grupurile de lucru interinstituţionale, comisiile de coordonare interinstituţională, grupurile de experţi.
▪ relaţiile cu UE/reprezentarea la nivel UE

Delegaţia pentru Comitetul regiunilor este compusă din 12 membri şi 12 membri supleanţi din cadrul municipalităţilor, respective primari şi membri ai consiliilor municipale. Asociaţia naţională a municipalităţilor din Republica Bulgaria (NAMRB) are un birou de legătură la Bruxelles. Mai mult decât atât, unele autorităţi locale şi regionale au, la rândul lor, reprezentanţi la Bruxelles, prin intermediul Forumului Regiunilor (asociaţie a autorităţilor locale şi regionale bulgare, care include Pleven, Blagoevgrad, Byala Slatina, Avren, Lovech, Kaynardza, Dalgopol, Dolni Chiflik, Mizia, Dimovo) sau individual (Sofia, Burgas, Plovdiv şi Asociaţia municipalităţilor trace). 

O serie de regiuni din Bulgaria cooperează cu cele similare din UE, pe baza acordurilor bilaterale sau prin intermediul Asociaţiei europene a regiunilor. Municipalităţile cooperează cu organizaţii diferite, printre care Consiliul european al municipalităţilor şi regiunilor sau Congresul autorităţilor locale şi regionale de pe lângă Consiliul Europei.

▪ subsidiaritate

Procedura verificării concordanţei cu principiile subsidiarităţii şi proporţionalităţii a fost pusă în aplicare începând cu anul 2007, organismul relevant în domeniu fiind Comitetul pentru afaceri europene şi supravegherea fondurilor europene (CEAOEF), care este responsabil cu asigurarea aplicării principiului subsidiarităţii; funcţionarea mecanismului se bazează pe procedura normală de vot care include şi verificarea respectării principiului subsidiarităţii.

Adunarea Naţională ia în considerare dimensiunea locală şi regională a principiului subsidiarităţii prin consultarea şi invitarea la discuţii în cadrul comitetului a actorilor locali, în situaţia în care este vorba de propuneri care au impact local sau regional. 
REPUBLICA CEHĂ
Republica Cehă este o democraţie parlamentară; Parlamentul este bicameral (Camera Deputaţilor şi Senat). Republica Cehă este un stat unitar, organizat pe trei niveluri de administrare: central, regional şi municipal. Procesul de descentralizare a început în anul 1990, imediat după căderea comunismului, prin adoptarea Legii municipale nr. 367/1990, urmată, în anul 2000, de stabilirea unui al treilea nivel administrativ, cel regional. Districtul, autoritate deconcentrată, a fost eliminat în anul 2002 şi competenţele sale au fost distribuite celorlalte niveluri administrative.

Din punct de vedere administrativ, Cehia este compusă din 14 regiuni (kraje), în care este inclus şi oraşul Praga, care are, în egală măsură, statut de regiune şi municipalitate, şi 6249 municipalităţi (obec).

Potrivit prevederilor constituţionale, autorităţile locale şi regionale au atât competenţe proprii, cât şi delegate; nu există o ierarhizare strictă a regiunilor şi municipalităţilor.

Pe lângă Constituţie, distribuţia competenţelor între diferitele niveluri administrative este prevăzută în legislaţia specifică: Legea municipalităţilor nr.128/2000, Legea referitoare la oraşul Praga nr. 131/2000, Legea cu privire la regiuni nr. 129/2000.

Veniturile administraţiei locale provin din resurse proprii (impozite), stipendii sau alte surse, multe având la bază prestările de servicii. 

Responsabilităţi

• nivelul naţional

Administraţia centrală are competenţe legislative în toate domeniile

• nivelul regional
La nivel regional, ariile de responsabilitate se referă la educaţie, transport (reţeaua de drumuri, transportul public), servicii sociale, mediu (protecţia florei şi faunei), dezvoltare economică regională, planificare, sănătate, tineret, sport, prevenirea incendiilor, coeziune, turism, prevenirea criminalităţii, cooperare interregională şi internaţională cu alte autorităţi teritoriale. 

• nivelul municipal 

Aria responsabilităţilor cuprinde dezvoltarea locală, mediul (mangementul apelor, sistemul de termoficare, protecţia mediului), serviciile de sănătate, asistenţa socială, tineret, planficare, urbană, sport, cultură, prevenirea incendiilor, poliţia municipală, educaţia primară, locuinţe.

Sistemul de guvernare pe mai multe niveluri

▪ reprezentarea

Uniunea oraşelor şi municipalităţilor cehe şi Asociaţia regiunilor din Republica Cehă reprezintă administraţia locală şi regională în raporturile cu autorităţile centrale.


▪ informarea şi consultarea

Pe toată durata procesului legislativ, adminstraţia locală şi regională îşi poate procura informaţiile necesare de pe site-ul Parlamentului.

În măsura în care este vorba despre interese locale sau regionale, Guvernul trebuie să consulte Uniunea oraşelor şi municipalităţilor cehe; în acest sens, în anul 2005 a fost semnat un acord între aceasta şi Guvern, Uniunea fiind în mod regulat consultată de către autorităţile centrale.


▪ coordonarea

Coordonarea verticală: Uniunea oraşelor şi municipalităţilor cehe şi Asociaţia regiunilor din Republica Cehă constituie platforma comună. Autorităţile locale şi regionale pot coopera, pentru mai buna aducere la îndeplinire a funcţiunilor specifice, pe baza legilor cu privire la municipalităţi şi regiuni, din anul 2000. 

Coordonare orizontală: Ministerul de Interne exercită controlul administrativ asupra autorităţilor locale şi regionale şi asigură aplicarea legislaţiei cu respectarea cadrului naţional.

▪relaţiile cu UE/reprezentare la nivel UE

Delegaţia cehă cupride şapte reprezentanţi ai regiunilor şi cinci reprezentanţi ai municipalităţilor. Treisprezece regiuni (Boemia Centrală, Moravia-Silezia, Olomouc, Pilsen, Boemia de Sud, Ústí, Zlín, Karlovy Vary, Liberec, Pardubice, Moravia de Sud, Hradec Králové, Vysočina) şi oraşul Praga au birouri de legătură la Burxelles, Uniunea oraşelor şi municipalităţilor cehe cooperază cu două asociaţii teritoriale europene: Congresul autorităţilor locale şi regionale din cadrul Consiliului Europei şi Consiliul municipalităţilor şi regiunilor europene. Asociaţia regiunilor din Republica Cehă este, la rândul ei, membru al Congresului autorităţilor locale şi regionale.
Două regiuni (Hradec Králové şi Olomouc) sunt membre ale Adunării regiunilor europene.


▪ subsidiaritate

Senatul şi Camera Deputaţilor au instituit un mecanism de control al subsidiarităţii în cadrul sistemului de avertizare rapidă (EWS), dar Parlamentul nu are obligaţia legală de a consulta autorităţile locale şi regionale cu privire la subsidiaritate; totuşi reprezentanţii regionali îşi pot exprima opiniile cu privire la propunerile legislative europene pe perioada dezbaterilor din cadrul comisiilor parlamentare.

CIPRU

Cipru este republică prezidenţială. Constituţia, adoptată în anul 1960, recunoaşte, în art. 173-178, principiul autonomiei locale. În Constituţie sunt cuprinse, de asemenea, prevederi care reglementează balanţa de forţe în comunităţile turcă şi greacă. 

Parlamentul cipriot - Camera Reprezentanţilor (Vouli ton Antiprosópon) - este unicameral; din cele 80 de locuri, 56 aparţin reprezentanţilor comunităţii grecilor ciprioţi, iar 34 comunităţii turcilor ciprioţi. În fiecare an, este ales câte un reprezentant al minorităţilor religioase maronite, armene şi catolice, dar fără ca aceştia să aibă drept de vot. Aceste minorităţi votează, de altfel, ca membri ai comunităţii grecilor ciprioţi.

Republica este compusă, din punct de vedere administrativ, din districte, muncipalităţi şi comunităţi. Cele şase districte - Famagusta, Kerynia, Larnaca, Limassol, Nicosia şi Paphos – constituie nivelul intermediar al guvernării. 

Şeful districtului este şi ofiţerul de legătură pentru activităţile tuturor ministerelor în district şi responsabil pentru activităţile Ministerului de interne în zonă; este funcţionar public superior şi este numit de către Comisia pentru funcţionarii publici.

Autoguvernarea locală este recunoscută în Constituţie şi în Legea pentru municipalităţi şi comunităţi, ambele având aceleaşi competenţe administrative. Pe lângă cele şase districte, Ciprul are 39 municipalităţi (în zonele urbane şi centrele turistice) şi 478 de comunităţi (în zonele rurale). Din cele 39 de municipalităţi, 9 se află în zona de nord a insulei şi, din anul 1974, au fost dislocate în acele zone din Cipru care se află sub controlul efectiv al guvernului. Acestea continuă să îşi menţintă statutul legal, în pofida faptului că primarii şi consiliile locale au fost temporar dislocate în zonele controlate de către guvern, ca şi majoritatea alegătorilor acestora. Pe lângă alocaţiile primite din partea statului, guvernarea locală are venituri care provin din impozitele locale şi taxele colectate la nivel local. Aceste venituri au fost de circa 140 milioane de euro în 2010. Guvernul şi Camera Reprezentanţilor sunt repsonabile pentru aprobarea bugetelor municipalităţilor şi comunităţilor. 

Responsabilităţi 

• nivelul central

Guvernul are putere legislativă asupra întregului teritoriu.
• nivelul intermediar - districtele

Cele 6 districte asigură buna coordonare între nivelul local şi cel central. Şeful districtului este responsabil pentru aplicarea politicilor guvernamentale la nivelul districtului şi supervizează buna funcţionare a comunităţii în ansamblul ei.

• nivelul local – municipalităţile şi comunităţile

Din cele 39 de municipalităţi, 9 corespund autorităţilor locale care, după anul 1974, au fost relocate şi continuă să îşi menţină statutul legal. Responsabilităţile locale sunt cuprinse în legislaţia naţională. Responsabilităţile municipalităţilor şi comunităţilor se referă la sănătatea publică, transport (administrarea drumurilor în cadrul respectivelor municipalităţi), iluminatul public, construcţii, inclusiv obţinerea avizelor de construcţie, domeniul public (inclusive parcuri şi cimitire), mediu (administrarea şi cotrolul apei, asigurarea aprovizionării cu apă), probleme economice (reglementarea comerţului şi afacerilor), pieţele municipale, sistemul taxelor locale.
Sistemul de guvernare pe mai multe niveluri


▪ reprezentarea

Nu există entităţi reprezentative cu rol deliberativ la nivel regional. Cu toate acestea, în funcţie de fiecare caz în parte, reprezentanţii municipalităţilor şi comunităţilor pot participa la şedinţele Camerei Reprezentanţilor şi îşi pot exprima opiniile cu privire la problemele examinate. În acest sens, Uniunea municipalităţilor din Cipru şi Uniunea comunităţilor din Cipru sunt principalele asociaţii ale autorităţilor locale. Principalul lor scop este de a contribui la dezvoltarea autonomiei locale, ca şi de a reprezenta interesele autorităţilor locale în relaţia cu adminsitraţia centrală.


▪ informarea şi consultarea

Pe durata procesului legislativ, informaţiile sunt furnizate autorităţilor locale şi regionale prin publicarea acestora pe site-ul Parlamentului. 

Nu există nicio procedură oficială de consultare între autorităţile locale şi adminstraţia centrală. Ministerul de Interne iniţiază procesul de consultare pe subiecte şi interese punctuale ale Uniunii municipalităţilor. Aceasta, alături de Uniunea comunităţilor, participă la procesul de luare a deciziilor referitoare la poziţia oficială a statului în problemele europene prin consultări cu ministerele de resort.


▪ coordonarea

Autorităţile locale sunt invitate de către Camera Reprezentanţilor să îşi prezinte poziţia în domeniile cu interes direct pentru acestea, pe perioada procesului legislative. În problemele europene, Uniunea municipalităţilor şi Uniunea comunităţilor din Cipriu participă la procesul de lucare a deciziilor prin consultări cu ministerele de resort.

▪relaţiile cu UE/reprezentare la nivel UE

Cei şase membri ai Comitetului Regiunilor sunt primari, consilieri municipali sau preşedinţi ai consiliului comunităţii. Uniunea municipalităţilor are un birou de legătură la Bruxelles şi sprijină delegaţia Cipriului din cadrul Comitetului Regiunilor. Uniunea municipalităţilor cooperează cu organizaţiilor şi birourile regionale de la Bruxelles; este membru al Consiliului european al muncipalităţilor şi regiunilor şi al Congresului autorităţilor locale şi regionale al Europei. 

▪subsidiaritatea

Proiectele legislative europene sunt examinate de către Comisia parlamentară pentru afaceri europene(PCEA). Camera Reprezentanţilor cooperează cu celelalte parlamente naţionale în cadrul Platformei IPEX. PCEA consultă frecvent IPEX pentru a obţine informaţii asupra controlului de subsidiaritate. Absenţa unui nivel regional administrativ clar face imposibilă consultarea acestuia pentru examinarea principiilor de subsidiaritate. 

În situaţia în care PCEA examinează propunerile UE, părţile interesate, inclusiv autorităţile locale, sunt invitate să participe la întâlniri pentru a-şi expune punctele de vedere şi pentru a-şi exprima opiniile. 
ESTONIA

Estonia este republică unitară, potrivit Constituţiei din 1992. Parlamentul este unicameral(Riigikogu) şi este format din 101 membri aleşi prin scrutin direct. Constituţia garantează autonomia locală; potrivit art. 154, „toate problemele locale sunt rezolvate şi gestionate de către autorităţile locale, care funţionează independent, conform legii”. Statul este compus, din punct de vedere administrativ, din 226 autorităţi locale care cuprind 193 municipalităţi rurale (vald) şi 33 municipalităţi urbane/oraşe (linn) şi judeţe (maakonnnad). Doar municipalităţile se constituie în nivel al administraţiei locale. Nu există un nivel administrativ regional, dar există agenţii regionale conduse de către guvernatori, numiţi de către Guvern. Funcţiile de bază ale autorităţilor locale sunt organizarea şi administrarea problemelor locale în baza legii şi a intereselor legitime al locuitorilor municipalităţii sau oraşului. 

Baza legală este constituită din: Legea asupra organizării administrative din 1993, care reglementează funcţiile, responsabilităţile şi interesele administraţiei locale şi relaţiile dintre autorităţile locale, precum şi relaţiile acestora cu alte organe ale statului; Legea asupra împărţirii administrative a teritoriului Estoniei. Au fost făcute propuneri pentru restabilirea statutului judeţelor ca unităţi cu administraţie proprie, cu scopul de a degreva municipalităţile de o serie de responsabilităţi, cum sunt cele legate de trasport sau educaţie secundară. Statutul capitalei, Tallin, constituie, de mulţi ani, obiectul unor controverse administrative. Din anul 1994, aceasta face lobby pentru adoptarea legii cu privire la capitala statului, lege ce i-ar acorda un statut special.

Responsabilităţi

• nivelul naţional 

Administraţia centrală este responsabilă pentru menţinerea ordinii publicii, dezvoltarea şi menţinerea infrastructurii, industrie şi comerţ, educaţie, politici sociale, sănătate, autostrăzi. 

• nivelul regional 

Judeţul este o unitate administrativă ce reprezintă Guvernul la nivel local, având responsabilităţi în ceea ce priveşte mediul, dezvoltarea economică şi spaţială, supervizarea unor acte ale administraţiei centrale, managementul situaţiilor de urgenţă.

• nivelul local 

Potrivit prevederilor Constituţiei, toate problemele de la nivel local sunt rezolvate în baza funcţiunilor autoguvernării teritoriale. Autorităţile locale operează cu propriul lor buget şi sunt responsabile pentru educaţie, administrarea spaţiilor publice, servicii sociale, tineret, servicii publice, utilităţi, aprovizionarea cu apă, planificarea locală, menţinerea drumurilor publice locale, transportul public local, librăriile municipale şi muzee, sport şi activităţi de recreere. 

Sistemul de guvernare pe mai multe niveluri


▪ reprezentarea

Interesele locale sunt reprezentate în raport cu administraţia centrală prin intermediul Asociaţiei municipalităţilor rurale din Estonia şi al Asociaţiei oraşelor estoniene. Pentru ca reprezentarea în faţa autorităţilor centrale să fie unitară cele două asociaţii au realizat Adunarea asociaţiilor administraţiei locale.

▪ informarea
Asociaţiile administraţiei locale au acces direct la sistemul electronic de informare legislativă. 


▪ consultarea

Reglementările în vigoare prevăd că “înainte de depunerea unui proiect la Guvern, acesta trebuie aprobat şi de către celelalte ministere şi de către Cancelaria de Stat. Proiectul trebuie să fie, de asemenea, aprobat de către asociaţiile naţionale ale adiminstraţie locale dacă cuprinde prevederi care vizează interese locale”. 

Consultările cad în sarcina ambelor asociaţii şi, dacă situaţia o impune, a autorităţilor locale în mod individual. Dacă un minister constituie un organism de lucru, un grup de consultare, asociaţiile pot fi chemate să participe la lucrările acestora. Pentru adoptatarea de către ministere a unor “Angajamente de bune practici”, asociaţiile sunt contactate în stadiile preliminare ale procesului legislativ. 

Potrivit art. 65 din Legea administraţiei locale, muncipalităţile rurale, consiile orăşeneşti sau asociaţiile locale au dreptul de a înainta propuneri legislative Guvernului. 

Paragraful 9 din Legea bugetului de stat pune accent pe corelarea dintre bugetul de stat şi administraţia locală, specificând faptul că distribuţia fondurilor bugetare trebuie să fie realizată pe baza unui acord între reprezentanţii oficiali ai autorităţilor locale şi Guvern. În absenţa acestuia, rămâne la latitudinea Guvernului modalitatea de distribuţie. 

▪coordonarea

Baza legală pentru asociaţiile autorităţilor locale o constituie documentul intitulat Politica Europeană a Guvernului estonian. 

Secretariatul U.E., subunitatea a Cancelariei Guvernului, este responsabil pentru toate aspectele referitoare la coordonarea problemelor U.E. în Estonia. Responsabilităţile de bază ale Secretariatului U.E. constau în consilierea primului ministru în probleme ale UE (pregătirea poziţiei Estoniei în cadrulul Consiliului European, coordonarea procesului de implementare a prevederilor Tratatului de la Lisabona, pregătirea participării Guvernului la alte consilii, la conferinţe interguvernamentale sau pe orice probleme de politică externă a U.E.) şi asigurarea cooperării interministeriale în probleme ale UE 

▪relaţiile cu U.E./reprezentare la nivel U.E.
Cele două asociaţii, ale oraşelor şi municipalităţilor din Estonia, sunt consultate în procesul de nominalizare a membrilor Comitetului regiunilor şi Congresului autorităţilor locale şi regionale de pe lângă Consiliul Europei. 
Delegaţia Estoniei în Comitetul regiunilor este compusă din şapte membri: patru reprezentând oraşele şi trei municipalităţile estoniene.

Cele două asociaţii au, din anul 2005, un birou comun de reprezentare la Bruxelles; cooperază cu organizaţii internaţionale, reţele şi mişcări, printer care Uniunea oraşelor baltice, Consiliul internaţional pentru iniţiativele locale de mediu, Forumul Agenda locală baltică 21 etc.

▪subsidiaritate

Parlamentul stabileşte mecanismul de controlului de subsidiaritate în cadrul Sistemul de alertă timpurie. După primirea proiectelor legislative de la UE, Guvernul estonian supune conducerii Parlamentului un memorandum explicativ; aceasta trimite propunerea europeană către Comisia pentru afaceri europene; după primirea punctelor de vedere din partea comisiilor specializate, Comisia pentru afaceri europene emite forma finală a proiectului sau un aviz motivat, în situaţia în care proiectul nu respectă principiul subsidiarităţii. Nu există prevederi referitore la consultarea autorităţilor locale şi regionale în cadrul procedurii de avertizare timpurie, procedură care, de altfel, nu a fost încă utilizată. 


ITALIA

Potrivit prevederilor Constituţiei (1947), Republica Italiană este stat unitar, care recunoaşte principiile autonomiei locale şi descentralizării.


În prezent, Italia este considerat un stat regionalizat, acesta fiind impus în mod progresiv după al doilea război mondial, ca o reacţie la perioada de centralizare de sub dominaţia fascistă. Constituţia a acordat un statut special pentru cinci regiuni. Celelalte au fost create mai târziu, în anul 1970, iar funcţiile administrative au fost transferate în perioada 1972-1977. Regionalizarea a fost consolidată în anii ’90, prin legislaţia din anul 1997, care a dat regiunilor puteri administrative reziduale.


Reforma constituţională din anul 2001 a modificat repartizarea competenţelor legislative între stat şi regiuni, realizând o distincţie clară între competenţele statului şi cele ale regiunilor. În ceea ce priveşte provinciile şi municipalităţile, autonomia lor a fost recunoscută în 1990 şi consacrată prin Constituţia din 2001.

Italia este compusă din regiuni, provincii, municipii şi oraşe metropolitane. Regiunile, provinciile şi municipiile îşi pot adopta statute proprii. 15 regiuni au statut ordinar: Piemonte, Lombardia, Veneto, Liguria, Emilia-Romagna, Toscana, Umbria, Marche, Lazio, Abruzzo, Molise, Campania, Puglia, Basilicata şi Calabria. Cinci regiuni - Friuli-Venezia Giulia, Sardinia, Sicilia, Trentino-Tirolul de Sud şi Aosta Valley - au un statut autonom special, luând în considerare criterii geografice şi/sau caracteristici culturale specifice. Regiunea Trentino-Tirolul de Sud este formată din provinciile autonome Trento şi Bolzano. Regiunile au un for legislativ şi competenţe administrative, definite prin statut.


Fiecare dintre regiuni îşi determină propria formă de guvernare şi principiile fundamentale de organizare şi funcţionare, în condiţiile prevăzute de Constituţia Italiei (art. 123). Principala diferenţă dintre statutul special şi cel ordinar este aceea că statutul obişnuit, ordinar este adoptat şi modificat prin lege regională, iar statutul special este adoptat şi modificat prin lege constituţională, de către Guvernul Italiei.

Provinciile şi municipalităţile se bucură de o autonomie mai limitată decât cea a regiunilor. Ele pot beneficia de un statut special, cum este cazul celor două provincii autonome Trento şi Bolzano. 

În urma referendum-urilor regionale care au avut loc în Sardinia, în mai 2012, cele opt provincii existente au fost înlocuite, în martie 2013, cu o uniune de municipii. 
În Italia există 8.092 de municipalităţi, care au o competenţă generală pentru afacerile locale, putând să-şi delege competenţele către stat sau regiuni. 

După reforma constituţională din anul 2001, guvernul central nu mai are posibilitatea de a suspenda legislaţia regională. Litigiile între Guvernul central şi cele ale regiunilor sau litigiile dintre regiuni sunt soluţionate de către Curtea Constituţională. 

Regiunile şi provinciile autonome Trento şi Bolzano participă în procesul decizional la nivelul U.E. în domeniile care intră sub incidenţa lor de competenţe. La cererea acestora , în anumite circumstanţe, Guvernul central poate sesiza Curtea de Justiţie a U.E. împotriva actelor emise de aceasta. Acest lucru este obligatoriu pentru Guvern în situaţia în care Conferinţa Regiunilor adoptă o solicitare în acest sens cu o majoritate absolută. 

Cadrul legislativ cuprinde Legea nr. 62/1953, cu modificările ulterioare, care defineşte administrarea regiunilor cu statut ordinar, Legile nr. 142/1990 şi nr. 265/1999, privind provinciile şi municipalităţile, precum şi Decretele legislative nr. 267/2000 şi nr. 112/1998, care definesc atribuţiile diferitelor niveluri de autoguvernare.

Guvernele sub-naţionale au autonomie financiară în ceea ce priveşte veniturile şi cheltuielile, chestiune pusă în aplicare prin Legea nr. 42/2009. Veniturile sunt obţinute din impozite, proprii sau comune, subvenţii şi altele. Veniturile municipalităţilor sunt compuse în proporţie de 34,2% din impozite proprii, 10,1% din impozite comune, 33,7% din subvenţii, iar 22% din alte surse.  Veniturile provinciilor provin în procent de 36,5% din impozite autonome, 3,5% din impozite partajat, 49,7% din subvenţii şi 10,3% din altele.  Veniturile regiunilor provin din următoarele surse: 34,3% impozite proprii, 10,5% din impozite comune, 53,1% din subvenţii, 2,1% din alte surse.

Decretul-lege nr. 201/2011 a prevăzut două schimbări majore în ceea ce priveşte provinciile: competenţele provinciilor au fost transferate către municipalităţi şi regiuni de la data de 1 ianuarie 2013; provinciile rămân responsabile de îndrumarea şi coordonarea funcţiilor şi activităţilor cu care sunt învestite de municipalităţi;

În prezent au loc discuţii ce vizează desfiinţarea provinciilor, reorganizarea teritorială, repartizarea competenţelor între diferitele niveluri de guvernare şi transformarea Senatului într-o Cameră Federală care să reprezinte autorităţile locale şi regionale.

Responsabilităţi


• nivelul central

Statul are competenţe legislative exclusive în următoarele domenii: politica externă a statului şi relaţiile internaţionale, inclusiv relaţiile cu Uniunea Europeană, dreptul de azil şi statutul juridic al cetăţenilor non-europeni; imigrare; relaţiile cu grupurile religioase; apărare şi serviciu militar; piaţa bancară; sistemul fiscal şi egalitatea fiscală; legile electorale, referendum-uri, alegerile pentru Parlamentul European; administraţia de stat; ordinea şi siguranţa publică, cu excepţia poliţiei locale; cetăţenie, starea civilă şi registrul civil; jurisdicţii şi norme de procedură; justiţia penală, civilă şi administrativă; stabilirea unor standarde minime de drepturi civile şi sociale, garantate pe întreg teritoriul naţional; stabilirea unor standarde generale în domeniul educaţiei; protecţia socială; sistemul vamal, protecţia frontierelor naţionale; sistemul de unităţi de măsură; coordonarea sistemului statistic şi de informare la nivel central, regional şi local; protecţia mediului şi a ecosistemelor; protecţia patrimoniului cultural.

• nivelul regional


Regiunile au competenţe legislative exclusive privind aspectele care nu sunt atribuite în mod expres statului. Există o serie de probleme în care statul şi regiunile au competenţe similare, dar pentru care nivelul central stabileşte doar principiile fundamentale: relaţiile internaţionale şi cu UE ale regiunilor; comerţul exterior; protecţia şi securitatea la locul de muncă; educaţia, cu excepţia educaţiei şcolare şi formării profesionale; profesiile; cercetarea ştiinţifică şi tehnologică, sprijinirea inovării în sectoarele productive; protecţia sănătăţii; alimentaţie; sport; protecţie civilă; planificare urbană; porturi şi aeroporturi civile; transportul şi reţele de navigaţie; comunicaţii; producţia de energie, transportul şi distribuţia; bunăstarea socială complementară; coordonarea finanţelor publice şi a sistemului de impozitare; dezvoltarea resurselor culturale şi de mediu; băncile de economii regionale, băncile rurale şi agenţiile de credit; agricultură, terenuri regionale şi instituţii de credit agricol.

• nivelul local


a) provincii


Provinciile sunt, în principal, responsabile pentru punerea în aplicare a responsabilităţilor descentralizate ale statului, având un rol de coordonare pentru problemele „supra-municipale”.


Potrivit art. 19 din Decretul legislativ nr. 267/2000, provinciile au următoarele competenţe: planificarea teritorială, inclusiv amenajarea teritoriului, precum şi modul de utilizare a terenurilor; mediu (inclusiv protecţia mediului, prevenirea dezastrelor, poluare, protecţia faunei şi a florei, rezervaţiile naturale şi parcurile, protecţia apelor, resursele energetice şi colectarea deşeurilor; poliţia, în special protecţia civilă; cultura, protecţia patrimoniului cultural; transportul public şi de mărfuri, inclusiv întreţinerea autostrăzilor provinciale; agricultura; pescuitul, inclusiv în apele interioare; piaţa forţei de muncă; compilarea datelor publice; asistenţă tehnică şi administrativă pentru municipalităţi; dezvoltarea economică, inclusiv cea locală.


Competenţele care pot fi atribuite prin lege regională sau de stat sunt: asistenţa socială, inclusiv serviciile de salubritate şi igienă; educaţia, inclusiv învăţământul secundar, educaţia artistică şi formarea profesională.


Potrivit art. 20 din Decretul legislativ nr. 267/2000, provinciile pot să coordoneze propunerile municipale în materie de dezvoltare economică regională, planurile teritoriale şi de mediu şi pot participa la definirea planului de dezvoltare regională.


b) municipalităţi


Responsabilităţile administrative ale municipiilor sunt, potrivit art. 13 din Decretul legislativ nr. 267/2000, următoarele: asistenţa socială, în special a serviciilor sociale personale şi comunitare; servicii legate de educaţie, cum ar fi cantinele şcolare, autobuze şcolare, asistenţă pentru persoanele cu handicap, îngrijirea copiilor pre-şcolari, grădiniţe; cultură şi recreere, inclusiv muzee, săli de expoziţii, teatre; planificarea teritoriului, inclusiv urbanism, construcţia de locuinţe şi cadastru; transport, în special funcţionarea transportului local şi întreţinerea drumurilor locale; dezvoltare economică, inclusiv elaborarea de planuri pentru desfăşurarea activităţilor comerciale, precum şi crearea şi gestionarea zonelor industriale şi comerciale; gestionarea deşeurilor; poliţia locală.


Responsabilităţile deconcentrate ale municipalităţilor sunt, potrivit art. 14 din Decretul legislativ nr. 267/2000, următoarele: registrele de stare civilă: naşteri, căsătorii şi decese; alegerile locale; serviciul militar; statistica.


Comunităţile montane au competenţe speciale în următoarele domenii: planificarea teritorială; rezolvarea în comun a responsabilităţilor municipale; rezolvarea sarcinilor care le sunt conferite de legi şi politicile regionale ale UE sau ale statului; dezvoltarea economică, inclusiv crearea planurilor multianuale de lucru; crearea de instrumente pentru urmărirea obiectivelor de dezvoltare socio-economică.
Sistemul de guvernare pe mai multe niveluri


▪ reprezentarea


Instituţiile publice, reprezentative, ale autorităţilor locale şi regionale sunt: Conferinţa de stat a regiunilor; Conferinţa regiunilor şi a provinciilor autonome; Conferinţa autorităţilor locale autonome.


Asociaţiile private ale autorităţilor locale şi regionale, care au un rol consultativ sunt: Uniunea provinciilor italiene; Asociaţia naţională a municipalităţilor italiene; Uniunea naţională a comunelor din cadrul comunităţilor montane.


▪ informarea


În timpul procesului legislativ, informaţiile sunt furnizate autorităţilor locale şi regionale, în măsura în care acestea sunt publicate pe pagina web a Parlamentului.


▪ consultarea


Statul consultă autorităţile locale şi regionale cu privire la actele care au un impact regional/local prin Conferinţa de stat a regiunilor și prin Conferinţa autorităţilor locale autonome.


▪ coordonarea


Prefectul reprezintă Guvernul central în cadrul provinciei. Acesta este responsabil pentru respectarea legii şi ordinii, precum şi de situaţiile în care este nevoie să se ia măsuri urgente; acţionează ca un coordonator între stat, regiuni, provincii şi municipalităţi. 

Conferinţa de stat a regiunilor încurajează cooperarea între stat, regiuni şi provincii autonome, fiind implicată în procesul de descentralizare. 


Conferinţa autorităţilor locale autonome este responsabilă de coordonarea între stat şi autorităţile locale şi regionale, precum şi de monitorizarea politicilor care au un impact asupra autorităţilor locale şi regionale.


Conferinţa unificată, care reuneşte toate aceste structuri, are ca misiune generală promovarea cooperării între stat şi toate autorităţile locale şi regionale. 

▪ relaţia cu UE


Delegaţia italiană la CoR este compusă din reprezentanţi ai regiunilor, provinciilor şi municipalităţilor selectaţi în funcţie de o serie de criterii stabilite prin decret al Preşedintelui Consiliului de Miniştri (2006).


Regiunile şi provinciile autonome pot participa la lucrările Consiliului U.E., Comisiei, precum şi în grupurile lor de lucru ale experţilor comitetelor, în urma acordului dat de Conferinţa de stat a Regiunilor. Delegaţia naţională trebuie să conţină cel puţin un reprezentant al provinciilor autonome.

LUXEMBURG

Luxemburg este stat unitar, descentralizat din punct de vedere administrativ, potrivit prevederilor Constituţiei din 1868. Democraţia parlamentară luxemburgheză este caracterizată printr-o flexibilă separare a puterilor; Parlamentul este unicameral (Camera Deputaţilor), Guvernul este condus de către Primul-ministru, iar şeful statului este Marele Duce.

Din punct de vedere administrativ, teritoriul Luxemburg-ului este format din 3 districte, 12 cantoane şi 106 municipalităţi (comune). Districtele şi cantoanele au fost înfiinţate pentru a răspunde doar comandamentelor de natură administrativă, nefiind nivele de guvernare. Districtul este nivelul deconcentrat al administraţiei de stat, cantonul este nivel al administraţiei de stat fără competenţe proprii.

Dreptul la auto-administrare este prevăzut în Constituţie, municipalităţile fiind considerate entităţi legale care îşi administrează propriul teritoriul, patrimoniul şi interesele locale; au competenţe administrative în toate problemele de interes local. Competenţele municipale pot fi obligatorii sau facultative/opţionale. Primarii reprezintă, în egală măsură, statul şi municipalitatea. 

Marele Duce numeşte un comisar districtual în fiecare district, acesta constituind legătura între administraţia centrală şi cea locală, sau între municipalităţi. Toate administraţiile locale, cu excepţia oraşului Luxemburg, se află sub supravegherea directă a comisarului districtual. Multe dintre deciziile luate de către municipalităţi trebuie să fie supuse aprobării Marelui Duce sau Guvernului. Comisarul districtual este direct răspunzător în faţa ministrului de interne în problemele legate de administrarea municipalităţilor.

Alături de Constituţia din 1868, la baza acţiunilor şi actelor administraţiei locale stă Legea comunală din 1988, mai cu seamă în ceea ce priveşte distribuţia competenţelor între stat şi municipalităţi. 

Veniturile municipalităţilor provin din taxele şi impozitele locale (33,8%), subvenţii (44,3%) şi alte surse (21,9%). 

Responsabilităţi

• nivelul naţional

Guvernul singur deţine puterea legislativă, precum şi pe cea administrativă, cu excepţia cazurilor în care atribuţiunile organelor locale sunt clar specificate în lege.

• nivelul intermediar

Nu există responsabilităţi pe acest nivel. Comisarul districtual asigură respectarea legilor şi reglementărilor, menţinerea ordinii, siguranţa publică.

• nivelul local

Principale competenţe obligatorii la nivelul municipal se referă la organizarea funcţionării municipalităţii, biroul de înregistrări, educaţie (clădiri şi organizare dar nu curricula sau problemele pedagogice), transport (reţeaua municipală de drumuri, managementul traficului), planificarea locală, mediul (inclusiv aprovizionarea cu apă), serviciile de urgenţă, sănătatea publică, siguranţa publică. În ceea ce priveşte competenţele opţionale, acestea se referă la transportul public, sănătatea publică, respectiv managementul clinicilor, spitalelor, azilelor, bunăstarea socială (creşe, facilităţi şi activităţi recreative pentru copii şi vârstnici), activităţi sportive, muzică, dezvoltare economică, turism.

Sistemul de guvernare pe mai multe niveluri

▪ reprezentarea

Municipalităţile fac parte din Asociaţia oraşelor şi municipalităţilor (SYVICOL - Syndicat des Villes et Communes Luxembourgeoises), care este recunoscută de către Guvern ca reprezentant al guvernării locale. 

▪ informarea
Informaţiile relevante de pe parcursul procesului legislative sunt publicate pe site-ul Parlamentului. 

▪ consultarea
În pofida faptului că între stat şi municipalităţi funcţionează un dialog structurat, nu exită un cadru legal pentru această comunicare. Consultarea municipalităţilor se realizează prin intermediul Asociaţiei oraşelor şi municipalităţilor.

▪ coordonarea
Pe lângă Asociaţia oraşelor şi municipalităţilor, care asigură coordonarea între nivelurile administraţiei luxemburgheze, cooperarea este asigurată informal prin intermediul deputaţilor care deţine şi mandate la nivel local. Asociaţia asigură şi cooperarea orizontală, între municipalităţi.

▪relaţiile cu UE/reprezentare la nivel UE

Delegaţia Luxemburgului în cadrul Comitetului Regiunilor este compusă din şase reprezentanţi ai municipalităţilor, care sunt selectaţi de către Guvern, pe baza propunerilor venite din partea Asociaţiei oraşelor şi municipalităţilor. Muncipalităţile din Luxemburg nu au birou de legătură la Bruxelles. Asociaţia oraşelor şi municipalităţilor reprezintă municipalităţile luxemburgheze în faţa instituţiilor europene.
▪subsidiaritate

Nu există o procedură formală de consultare a municipalităţilor în cadrul procedurii de verificare a subsidiarităţii din cadrul sistemului de alertă timpurie, dar unii deputaţi care deţin dublu mandate participă la procedurile pentru verificarea subsidiarităţii. 
OLANDA

Olanda este un stat unitar, descentralizat, în care provinciile şi municipalităţile au competenţe extinse privind guvernarea, aceste competenţe fiind prevăzute în Constituţie, art. 123-133. Astfel, art. 124 (1) din Constituţie oferă provinciilor şi municipalităţilor autonomia de a adopta propriile acte de guvernare pentru teritoriile respective. Potrivit art. 124 (2) din Constituţie, guvernul central poate solicita cooperarea autorităţilor locale şi regionale în aplicarea politicilor naţionale. În plus, Olanda cuprinde partea europeană şi câteva insule din Arhipelagul Caraibe. Fiecare ţară din cadrul Regatului Olandei are propria sa Constituţie şi se bucură de o autonomie extinsă.
Olanda are 12 provincii şi 415 municipalităţi (1 ianuarie 2012). Pe lângă acestea există 6 teritorii de peste mări - Aruba, Bonaire, Curacao, Sint Maarten, Sint Eustatius şi Saba. Din octombrie 2010, Aruba, Curacao şi Sint Maarten au autonomie extinsă, în timp ce Bonaire, Sint Eustatius şi Saba au devenit "municipalităţi speciale" ale Regatului. Legal, ele sunt "organisme publice" şi intră mai mult sub incidenţa art. 134 din Constituţie, decât sub prevederile art. 123 din Constituţie. Prin urmare, acestea nu au acelaşi statut juridic ca şi municipalităţile aflate în partea europeană. Aceste zone nu au niciun nivel regional superior de coordonare, dar sunt conectate direct la nivelul central de conducere al ţării şi nu fac parte din teritoriul U.E.
Deşi legislaţia structurilor municipale şi locale se aplică pe scară largă în aceste insule, ea nu se aplică în totalitate din cauza statutului lor special.

În ceea ce priveşte principiile-cheie ale subsidiarităţii şi autonomiei, nivelul central poate interveni în deciziile luate la nivel local şi regional. Cu toate acestea, ca principiu general, nivelul local şi regional se bucură de autonomie şi poate acţiona în conformitate cu propriile decizii atât timp cât acestea sunt în conformitate cu prevederile legislaţiei naţionale. Ideea centrală a principiului autonomiei este aceea că acesta aduce decizia cât mai aproape posibil de populaţie şi numai atunci când este strict necesar deciziile regiunilor trebuie să fie analizate la un nivel superior.

Alte prevederi legislative importante pentru buna funcţionare a municipalităţilor

şi provinciilor sunt Legea provinciilor şi Legea privind administraţia publică locală. 
Fiecare nivel guvernamental are propriul organism de control financiar şi nu există niciun tip de impozit comun. Veniturile fiscale regionale şi municipale provin în totalitate din propriile surse. Principalele surse sunt impozitele pe proprietate (circa 3,5 miliarde de euro în 2005, reprezentând 48% din taxele municipale), taxa de colectare a deşeurilor (aproximativ 1,6 miliarde de euro, reprezentând 22% din totalul impozitelor locale) şi taxa de canalizare (aproximativ 923 milioane de euro, reprezentând 13% din impozitele locale)
. În plus, municipalităţile pot percepe alte taxe, cum ar fi taxe de staţiune, pentru animale de companie, parcare, etc. 

Pentru provincii, impozitul principal este suprataxa naţională pe autovehicule care a generat 1.439 miliarde euro în 2011, aceasta reprezentând aproximativ 19% din veniturile regiunilor.
În acordul semnat la nivelul liderilor administraţiei locale, pentru perioada 2011-2015, guvernul central, provinciile şi municipalităţile au fost de acord să cedeze o parte din sarcinile conducerii centrale către municipalităţi şi provincii. Această descentralizare se va concentra în special pe domeniile tineret, mediu, ocuparea forţei de muncă şi sănătate. 
Nu toate sarcinile structurii centrale au fost descentralizate. De exemplu, funcţionarea structurilor de poliţie a fost centralizată la nivel naţional din anul 2012. Astfel, toate structurile regionale de poliţie sunt conduse centralizat, fiind creată o poliţie naţională. Structura naţională va avea o responsabilitate administrativă, în timp ce nivelul local va continua să aibă un control complet cu privire la desfăşurarea şi punerea în aplicare a competenţelor forţelor de poliţie. 
Responsabilităţi


• nivelul central

Puterea legislativă în toate domeniile revine Parlamentului şi Guvernului; puterea executivă revine guvernului central, în măsura în care nu este exercitată de către autorităţile provinciale şi municipale, care, astfel, completează activitatea structurii centrale; provinciile şi municipalităţile pot emite legi, decizii, hotărâri, regulamente, etc., atât timp cât acestea sunt în conformitate cu legislaţia naţională.


• nivelul regional


Dezvoltare urbană şi a teritoriilor: Adunările generale ale provinciilor elaborează planurile de dezvoltare urbană şi a teritoriilor, iar consiliile executive sunt responsabile de aprobarea planurilor de amenajare; locuinţe - provinciile sunt responsabile de alocarea cotelor în ceea ce priveşte construcţia de locuinţe sociale şi decid în legătură cu subvenţiile acordate municipalităţilor în acest scop; activităţi culturale şi de recreere - promovarea politicilor în domeniul turismului şi culturii; transport - dezvoltarea şi întreţinerea drumurilor publice din sfera de competenţă; mediu - provinciile elaborează şi pun în aplicare de politicile de mediu şi planurile de protecţie a cetăţenilor; ocuparea forţei de muncă - provinciile aprobă înfiinţarea băncilor de investiţii, fiind responsabile pentru cooperarea între autorităţile publice locale şi mediul de afaceri.

• nivelul local


Amenajarea teritoriului şi dezvoltare urbană: Municipalităţile elaborează planurile de urbanism; locuinţe sociale - construirea de locuinţe sociale, precum şi gestionarea suprafeţelor de teren ce aparţin comunităţii; ordine şi siguranţă publică - primarii sunt responsabili de ordinea publică în municipalităţi şi au o relaţie strânsă de lucru cu structurile de poliţie; activităţi culturale şi de recreere – promovarea turismului şi întreţinerea obiectivelor culturale; lucrări publice şi transporturi - dezvoltarea şi întreţinerea străzilor şi drumurilor, adoptarea regulilor de circulaţie şi de parcare, asigurarea accesului la transport şi a parcului de autobuze şcolare; sănătate publică - fiecare municipalitate are o structură de coordonare a activităţilor din acest domeniu, fiind responsabile pentru vaccinarea copiilor; educaţie - municipalităţile gestionează activitatea şcolilor publice primare şi subvenţionează toate cheltuielile acestora; ocuparea forţei de muncă - municipalităţile sunt responsabile pentru reintegrarea şomerilor pe piaţa forţei de muncă, precum şi pentru formarea profesională a acestora; bunăstare - municipalităţile sunt responsabile pentru bunăstarea socială şi luarea de măsuri pentru sprijinirea şomerilor, persoanelor cu dizabilităţi şi a persoanelor în vârstă; tineri - municipalităţile creează structuri care oferă suport şi consiliere pentru copii şi tineri, fiind responsabile pentru întocmirea de programe speciale în acest sens.
Sistemul de guvernare pe mai multe niveluri


▪ reprezentarea


În scopul de a facilita dialogul între diferitele niveluri, provinciile şi municipalităţile s-au unit în două asociaţii. Astfel, provinciile au creat „Inter-Provinciaal Overleg” (IPO), iar municipalităţile s-au organizat în „Vereniging van Nederlandse Gemeenten” (VNG), care reprezintă structuri pentru dialogurile directe cu guvernul.


▪ informarea


 Guvernul naţional, IPO şi VNG au convenit asupra unui cod privind relaţiile inter-administrative. Acesta prevede că autorităţile locale şi regionale vor fi informate în timp util şi în mod adecvat cu privire la activitatea de planificare şi în ceea ce priveşte procesul de luare a deciziilor despre aspectele care le afectează în mod direct.

▪ consultarea
 
Codul privind relaţiile inter-administrative stabileşte relaţia de lucru dintre diferitele niveluri administrative. El conţine o listă de cerinţe cu privire la modul de implicare şi de consultare a celor două asociaţii la elaborarea politicilor şi legilor. În plus, VNG şi IPO sunt reprezentate la nivel naţional în cadrul grupurilor de lucru interdepartamentale de pe diferite domenii de politici şi probleme europene. 


Mai mult, de două ori pe an, primul-ministru şi preşedinţii celor două asociaţii se întâlnesc pentru a dezbate principalele proiecte naţionale în aşa-numita "Conferinţa celor 3 niveluri.


▪ coordonarea


 În afară de Constituţie, Legea privind administraţia publică locală şi Legea municipalităţilor oferă cadrul legal pentru funcţionarea şi relaţia dintre diferitele niveluri de guvernare. În conformitate cu cadrul legal, guvernul naţional poate, în orice moment, să anuleze decretele provinciilor considerate a fi în contradicţie cu legea naţională sau cu interesul public, conform art. 268 din Legea privind administraţia publică locală şi art. 10 din Legea municipalităţilor. Cu toate acestea, această formă de intervenţie de la nivel local/regional a devenit tot mai rară în ultimele decenii. În plus, guvernul naţional, astfel cum se prevede la art. 124 (2) din Constituţie, poate solicita cooperarea structurilor de conducere locale şi regionale în implementarea politicilor naţionale.


▪ relaţia cu UE


IPO şi VNG sunt reprezentate în delegaţia olandeză în cadrul Comitetului Regiunilor, ambele putând propune câte 6 membri titulari şi 6 supleanţi. 

POLONIA


Republica Polonă are un Parlament bicameral, niciuna din cele două Camere nereprezentând în mod direct autorităţile locale şi regionale.


Polonia este un stat unitar descentralizat. Procesul de descentralizare a debutat la începutul anilor 1990, suferind de-a lungul timpului mai multe reforme. În anul 1989 a fost introdusă noţiunea de municipalitate. Primul moment important l-a reprezentat înfiinţarea autoguvernării comunale prin Legea din 8 martie 1990 privind autoguvernarea comunală. Aceasta a stat la baza reformei statului în ceea ce priveşte structurile organizatorice, de competenţă, financiare, reprezentând în acelaşi timp primul pas în construirea societăţii civile, care participă activ la ritmul schimbărilor. Ulterior, alte două niveluri de auto-guvernare - la nivel judeţean şi regional - au fost introduse prin reforma din anul 1998.


Polonia cuprinde 16 regiuni (voievodate), 379 raioane (judeţe) şi 2.479 de municipalităţi. Dintre raioane, 65 au un statut special, de municipalităţi urbane cu drepturi speciale, de raion. Astfel, consiliile orăşeneşti au competenţe duble - municipale şi judeţene -, preşedintele consiliului fiind atât primarul oraşului, cât şi preşedintele consiliului judeţean.


Capitala Varşovia are un statut special, reglementat prin lege, având drepturi similare judeţelor descrise anterior. Este împărţită în 18 districte.


Constituţia prevede faptul că municipalitatea este unitatea de bază în ceea ce priveşte autoguvernarea locală, principiul descentralizării fiind statuat de art. 15 din Constituţie. Mai mult, Constituţia conţine principiile care stau la baza funcţionării administraţiei publice locale (art. 163-172) - structurile de auto-guvernare locală au personalitate juridică şi au drepturi de proprietate asupra bunurilor locale. 
Reprezentantul statului la nivelul regiunilor este guvernatorul. Acesta este un reprezentant al guvernului, fiind numit de primul-ministru după prezentarea candidaturilor de către ministrul administraţiei şi internelor. Atribuţiile sale includ supravegherea activităţii desfăşurate de administraţia publică în regiuni şi judeţe (poliţie, asistenţă socială, protecţia mediului, paza instituţiilor publice, etc.), precum şi respectarea legii în ceea ce reprezintă activitatea desfăşurată de administraţia locală. 

În conformitate cu Legea privind veniturile autorităţilor locale, guvernele locale

beneficiază de trei surse de venituri: venituri proprii, subvenţii generale şi subvenţii de la bugetul de stat. În anul 2005, de exemplu, veniturile municipalităţilor au fost obţinute astfel: 19,4% din impozite proprii, 20,7% din impozite comune cu alte structuri, 43,6% din subvenţii, 16,3% din alte surse. Veniturile raioanelor: 13,8% din impozite comune, 70,8% din subvenţii, iar 15,4% din alte surse. Veniturile regiunilor: 55,7% din impozite comune, 35,1% din subvenţii, iar 9,2% din alte surse
. 

Administraţia centrală cuprinde
: 


• Organele supreme ale administraţiei centrale:


- Consiliul de Miniştrii (Guvernul);

- Preşedintele Consiliului de Miniştrii (Primul Ministru);

- Miniştrii.

• Organele centrale ale administraţiei de stat:


- organele centrale care cuprind în sfera lor de activitate întregul teritoriu al ţării, fiind subordonate organelor supreme ale administraţiei centrale.

 
• Organele teritoriale ale administraţiei centrale:


- voievodul (guvernatorul) - numit de către Primul Ministru;

- directorii serviciilor unite de inspecţie şi de gardieni - care acţionează sub comanda voievodului; 


- organele administraţiei neunite - care acţionează sub comanda voievodului.
Responsabilităţi

▪ la nivel naţional


Responsabilităţile organelor naţionale de decizie adminsitrativă constau în: politica externă; apărare şi securitate; managementul bugetului naţional; justiţie; transportul public la nivel naţional; construcţia şi întreţinerea drumurilor naţionale; finanţarea unor instituţii culturale de interes naţional; punerea în aplicare a legislaţiei UE; educaţia şi învăţământul; statistica.


▪ la nivel regional

Dezvoltarea economică a regiunilor; ocuparea forţei de muncă şi politicile privind piaţa forţei de muncă şi combaterea şomajului; protecţia angajaţilor, în cazul insolvenţei angajatorului; transport, inclusiv gestionarea drumurilor regionale; telecomunicaţii; sănătate (promovarea sănătăţii, a serviciilor medicale specializate, de urgenţă medicală şi a celor de ambulanţă); instituţiile culturale regionale; planificarea în domeniul amenajării teritoriului, gospodăririi apelor, ameliorarea terenurilor şi întreţinerea hidro-instalaţiilor; modernizarea zonelor rurale; educaţie (şcoli postliceale, unele şcoli secundare şi profesionale, colegiile de formare a profesorilor, bibliotecile, precum şi înfiinţarea şi finanţarea învăţământului superior în regiune); protecţia socială; sport şi turism; protecţia drepturilor consumatorilor; apărarea teritoriului; menţinerea ordinii publice; protecţia mediului;  politica pro-familială (inclusiv acordarea de sprijin familial şi funcţionarea sistemului de asistenţă maternală).

▪ nivelul intermediar - raion (judeţ)

Aceste structuri sunt responsabile pentru o serie de probleme locale, care nu pot fi lăsate în sarcina municipalităţilor: sport şi turism; geodezie şi cartografie; administrarea imobilelor, arhitectură şi administrarea clădirilor; managementul resurselor de apă; agricultura, silvicultura şi pescuitul în apele interioare; cooperarea cu ONG-urile; educaţie (învăţământ secundar, adică şcoli post-elementare, profesionale şi şcoli speciale); protecţia mediului; sănătate (funcţionarea instituţiilor de sănătate publică); protecţia consumatorilor; protecţia socială, în special pentru persoanele cu dizabilităţi; protecţia copilului (autoritatea tutelară şi orfelinate); ocuparea forţei de muncă; transport (construirea şi întreţinerea drumurilor la nivelul judeţului); sistemele de telecomunicaţii locale; apărare şi protecţie civilă; protecţia împotriva inundaţiilor şi incendiilor; menţinerea ordinii publice şi securitatea colectivă;  sprijinirea instituţiilor culturale şi conservarea monumentelor.

▪ nivel local (municipalităţi)


Amenajarea teritoriului (cadastru, aprovizionarea cu apă şi tratarea apelor uzate, întreţinerea depozitelor de deşeuri); întreţinerea clădirilor şi terenurilor aflate în proprietatea administraţiei locale; administrarea şi întreţinerea terenurilor publice (inclusiv a cimitirelor); transport (drumuri locale, transport public local); telecomunicaţii; protecţia mediului; alimentarea cu energie electrică, gaz metan şi căldură; sănătate (servicii medicale primare); protecţie socială; sprijin familial şi întreţinerea pieţelor; cultura (promovarea activităţilor, managementul bibliotecilor municipale şi al altor instituţii culturale, protejarea şi conservarea monumentelor); învăţământ şi sport (grădiniţe, educaţie elementară).
Sistemul de guvernare pe mai multe niveluri


▪ reprezentarea


O serie de organizaţii reprezintă interesele locale şi regionale în faţa autorităţilor centrale: Uniunea voievodatelor din Polonia (URVP); Asociaţia raioanelor (judeţelor) din Polonia (APC); Asociaţia oraşelor poloneze; Uniunea metropolelor poloneze; Uniunea oraşelor poloneze; Uniunea comunelor.


Convenţia Mareşalilor din Polonia (Konwent Marszałków) este un organism consultativ care reprezintă interesele celor 16 voievodate ale Poloniei. Convenţia se pronunţă periodic pe anumite aspecte legate de regiuni şi politicile regionale. 

▪ informare şi consultare 


Pe parcursul procesului legislativ, informaţiile sunt furnizate autorităţilor locale şi regionale (ALR), fiind în acelaşi timp publicate şi pe pagina web a Parlamentului. În plus, Centrul guvernamental pentru legislaţie publică pe pagina de legi şi regulamente toate proiectele legislative, inclusiv amendamentele depuse. La final, unele ministere - administraţie, economie, dezvoltare regională, etc - publică informaţii cu privire la consultările ce au avut loc cu autorităţile locale.


În ceea ce priveşte consultarea parlamentară, regulile de procedură ale ambelor Camere prevăd consultarea autorităţilor locale şi regionale pe parcursul procesului legislativ. Asociaţia judeţelor participă activ la procesul legislativ, în ambele Camere ale Parlamentului, în special în cadrul comisiilor permanente şi extraordinare.


Sejm-ul trimite toate proiectele sale legislative Asociaţiei oraşelor poloneze, care este invitat să participe la diferite reuniuni parlamentare, în special în cadrul Comitetului pentru guvernare locală şi politici regionale. În acelaşi mod, în calitate de membru al Comitetului, Asociaţia judeţelor îşi exprimă punctul de vedere asupra proiectelor de acte legislative.


În ceea ce priveşte Senatul, Comitetul pentru guvernare locală şi administraţie publică invită la discuţii toate asociaţiile care fac parte din ALR.


Consultarea Guvernului se realizează prin intermediul unui Comitet mixt al guvernului central şi al celor locale/regionale (KWRiST), înfiinţat în anul 1992, care este un forum unde toate structurile autorităţilor locale şi regionale pot să negocieze cu guvernul central şi să prezinte avize şi puncte de vedere cu privire la proiectele legislative. Este format din 12 membri de la nivel central, membri ai guvernului şi 12 membri de la unităţile administraţiei publice locale şi regionale. KWRiST are 7 grupuri de lucru - în domeniul politicilor europene, sistemul finanţelor publice, educaţie, cultură şi sport, sănătate, infrastructură, dezvoltare regională şi mediul înconjurător, administraţie publică şi securitate socială, mediul rural şi agricultură, statistici publice, societatea informaţională, probleme constituţionale, competenţele guvernelor locale şi venituri publice locale.

▪ coordonarea


- coordonarea pe orizontală: acţiunile ALR se desfăşoară sub supravegherea autorităţilor statului (prim-ministru, voievozi şi Camerele de audit regionale). Guvernatorii regionali constituie o legătură importantă între nivelul central şi cel regional de guvernare. Mai mult decât atât, ei cooperează cu raioanele în domeniul ordinii şi securităţii publice.


- coordonarea pe verticală: regiunile cooperează prin acorduri bilaterale şi multilaterale, pe teme de interes comun. În plus, diferitele asociaţii ale autorităţilor locale şi regionale acţionează ca platforme de lucru în care autorităţile locale şi regionale sunt în măsură să facă schimb de informaţii şi să discute probleme de interes comun. În plus, în conformitate cu Strategia Naţională de Dezvoltare Regională pentru perioada 2010-2020, regiunile şi guvernul central vor încheia „contracte teritoriale” pe o perioadă de trei ani. Obiectivul acestora este acela de a crea sinergii între toate instrumentele de politică regională, cu o dimensiune teritorială, ce vor constitui principala bază pentru politicile de finanţarea regională.

▪ relaţia cu UE


Asociaţia oraşelor poloneze şi Asociaţia judeţelor din Polonia cooperează cu Consiliul Municipalităţilor şi Regiunilor (CEMR), asociaţiile regiunilor cooperează cu Adunarea Regiunilor Europene (ARE) şi „Baltic Sea States Sub-regional Co-operation” (BSSSC). 

PORTUGALIA

Portugalia este un stat regionalizat asimetric, cu 3 niveluri de guvernare: nivelul central, cel regional (regiuni autonome) şi nivelul local (al municipalităţilor şi sectoarelor de municipalităţi).

Procesul de descentralizare a început la mijlocul anilor ’70, dar nu a fost finalizat. Procesul de regionalizare început în anul 1990 a fost respins prin referendum în anul 1998. Cu toate acestea, în anul 1999, au fost adoptate o serie de legi ce au sporit responsabilităţile municipalităţilor şi sectoarelor de municipalităţi. Insulele Azore şi Madeira beneficiază de un statut special, de regiuni autonome din anul 1980.


Republica Portugalia este compusă din 4.260 sectoare de municipalităţi (Freguesias), 308 municipii şi două regiuni autonome. Există, de asemenea, 5 regiuni „descentralizate”, care beneficiază de autonomie financiară şi administrativă.

Implementarea regiunilor administrative este prevăzută de Constituţie (art. 255), dar până acum acest proces nu a fost realizat. Formal, regionalizarea cuprinde 18 districte, care au fost administrate de guvernatori numiţi de ministrul de interne, până la mijlocul anului 2011, dar acesta nu a constituit un nivel de autoguvernare. Din iunie 2011, guvernul nou ales a procedat la descentralizarea competenţelor, eliminarea calitatea guvernatorilor de reprezentanţi ai guvernului central în districte.


Principiile interdependenţei, autonomiei şi descentralizării, precum şi principiul separării puterilor sunt prevăzute în Constituţie. Regiunile autonome au propriul lor statut politic şi administrativ şi dispun de autonomie legislativă (art. 228 din Constituţie). Ele beneficiază de puteri legislative extinse şi-şi pot defini propriile lor politici, cu excepţia celor de politică externă, apărare şi securitate internă, ​​care intră în competenţele autorităţilor centrale.


Pe lângă Constituţie, care mai prevede principiile democraţiei participative, al dezvoltării economice şi sociale, promovarea intereselor regionale, precum şi cel al consolidării unităţii naţionale şi solidarităţii dintre toţi cetăţenii portughezi (art. 225), alte legi adoptate de Parlament - Legea finanţelor publice locale (2007) sau legile din 1987 şi 1991 privind regiunile autonome - cuprind, de asemenea, distribuţia pe verticală a competenţelor.


În ceea ce priveşte cheltuielile la nivel regional/local, acestea au reprezentat, în anul 2005, 6,1% din PIB, respectiv 13% din totalul cheltuielilor publice. 

Veniturile municipalităţilor a fost compus din următoarele sume: 24,9% din impozitarea autonomă, 3,7% din impozite comune, 39,9% din subvenţii şi 31,5% din alte surse.

Responsabilităţi


▪ la nivel naţional

- puterea legislativă în toate domeniile, cu excepţia regiunilor Azore şi Madeira;

- competenţe generale în domenii legate de suveranitatea naţională;

- competenţe administrative care nu intră în competenţa autorităţilor locale.


▪ la nivel regional - regiuni autonome
Resurse umane şi îmbunătăţirea calităţii vieţii; patrimoniu şi creaţie culturală; protecţia mediului; protejarea naturii: animale şi vegetaţie, sănătate publică; agricultură şi dezvoltarea pescuitului; gestionarea resurselor de apă, minerale şi termice, precum şi a energiei produse la nivel local; urbanism şi amenajarea teritoriului; transporturi şi trafic, infrastructură, în special maritimă şi aeriană; dezvoltare comercială şi industrială; învăţământ (organizare, dotări, evaluare); turism, folclor şi meşteşuguri; sport; organizarea administraţiei regionale şi alte servicii conexe.

▪ la nivel local - municipalităţi

- sănătate; mediu; cultură; managementul activelor municipale; lucrări publice; transportul elevilor; planificarea urbană.


micile unităţi locale din zonele rurale:  educaţie; întreţinerea drumurilor şi parcurilor; acordarea de facilităţi sociale pentru copii şi persoane în vârstă; cultură; mediu; sănătate; acordarea permiselor de şedere şi a licenţelor pentru animale de companie.
Sistemul de guvernare pe mai multe niveluri


▪ reprezentarea


Asociaţia Naţională a Municipalităţilor portugheze reprezintă autorităţile locale în faţa autorităţilor centrale.


▪ informarea


Pe parcursul procesului legislativ, informaţiile sunt furnizate la nivel local, autorităţilor locale şi regionale, în măsura în care informaţiile sunt publicate pe site-ul Parlamentului. De regulă, autorităţile centrale transmit proiectele legislative cu relevanţă către autorităţile locale.
▪ consultarea


Asociaţiile care reprezintă structurile locale sunt consultate în toate domeniile din domeniul lor de competenţă, în conformitate cu prevederile Legii nr. 54/98. Obligatoriu, autorităţile centrale trebuie să consulte regiunile autonome cu privire la aspectele care intră sub incidenţa competenţelor regionale.


▪ coordonarea


Autorităţile centrale lucrează în cooperare cu regiunile autonome pentru a asigura dezvoltarea lor economică şi socială, precum şi pentru reducerea inegalităţilor pe întreg teritoriul ţării. 


▪ relaţia cu UE


Delegaţia portugheză include doi membri din regiunile autonome Azore şi Madeira şi zece din cadrul municipalităţilor.


Asociaţia Naţională a Municipalităţilor portugheze este membră a Congresului Autorităţilor Locale şi Regionale din Europa (CPLRE) şi a Consiliului Municipalităţilor şi Regiunilor Europene (CEMR). Insulele Azore şi Madeira sunt, de asemenea, membri ai Adunării Regiunilor Europene (ARE) şi Conferinţei Adunărilor Regionale (CALRE).


SLOVACIA

Slovacia este un stat unitar compus din regiuni şi municipalităţi, în conformitate cu art. 64 din Constituţie. Teritoriul Republicii Slovace este împărţit în 8 regiuni, 79 de districte şi 2.891 municipalităţi.


Există un sistem dublu de administrare a ţării: autorităţile deconcentrate ale statului şi auto-guvernarea regională şi locală, care cooperează mutual în toate domeniile de activitate. Cadrul descentralizat al administraţiei de stat cuprinde două aspecte: administraţia generală de stat şi administraţia specializată. În general, administraţia specializată este descentralizată de la nivelul central (guvern, ministere, cu excepţia Ministerului de Interne), la nivelul regional (birourile regionale ale administraţiei de stat), până la nivelul local (birouri districtuale ale administraţiei specializate de stat). În domeniul educaţiei, de exemplu, schema prezentată nu se aplică, competenţele districtelor fiind delegate autorităţilor locale. O situaţie similară se aplică în sectorul construcţiilor. 


Cadrul de autoguvernare este organizat pe două niveluri principale - nivelul regional, reprezentat de cele 8 regiuni şi nivelul local reprezentat de cele 2.891 municipalităţi. Dintre acestea, 138 au statut de oraş. Acest statut este acordat, la propunerea Guvernului, de către Parlamentul slovac municipalităţilor care sunt centre administrative, economice, culturale sau turistice şi oferă servicii publice pentru localităţile învecinate. Oraşul trebuie să dispună de legături de transport cu municipalităţile din jur, trebuie să aibă infrastructură de tip urban şi cel puţin 5.000 de locuitori.

Capitolul IV din Constituţie (art. 64-71) prevede principiile de bază ale ambelor niveluri de autoadministrare. O municipalitate şi nivelul superior - districtul - sunt unităţi administrativ-teritoriale independente. Au personalitate juridică şi dispun liber, conform legii, de proprietăţile pe care le posedă pe domeniul de competenţă şi de resursele financiare obţinute din taxe şi impozite. Legea prevede care impozite şi taxe constituie venituri ale municipalităţilor sau ale districtelor. Subvenţiile de stat se acordă doar în condiţiile legii. 


O municipalitate are dreptul de a se asocia cu alte municipalităţi pentru a oferi servicii de interes comun, iar districtele au, de asemenea, dreptul de asociere cu alte districte, în condiţiile legii. Administrarea unei astfel de structuri se realizează prin consultarea cetăţenilor, prin referendum-uri locale sau la nivelul districtelor, de către organele municipale sau organele teritoriale superioare ale districtelor. Autoguvernarea teritorială, respectiv competenţele/interdicţiile organelor de conducere sunt prevăzute de art. 7 din Constituţie. Statul poate interveni în activităţile desfăşurate de o municipalitate sau district numai în condiţiile prevăzute de lege.


Executarea sarcinilor desemnate administraţiei locale pot fi transferate prin lege către o altă municipalitate sau district. Statul acoperă costul sarcinilor transferate la nivel local. Municipalitatea şi districtul pot, în baza legii şi în limitele sale, să emită ordonanţe care sunt general obligatorii în domeniul său de competenţă. Executarea sarcinilor transferate sunt controlate de guvern.


Controlul juridic al actelor structurilor locale se realizează de către un procuror, care reprezintă statul. El este responsabil de monitorizarea legalităţii tuturor actelor administrative, atât la nivel central, cât şi la nivel local. 


Procesul de descentralizare constă din trei aspecte principale - descentralizare politică, descentralizare şi deconcentrarea puterilor şi descentralizare fiscală.


Statutul juridic al municipiilor este prevăzut de Legea nr. 369/1990, cu modificările ulterioare. Autoguvernarea regiunilor este reglementată de Legea nr. 302/2001 cu privire la administrarea unităţilor teritoriale superioare. Distribuirea de competenţe este prevăzută în Legea nr. 416/2001 privind transferul unor competenţe de la administraţia de stat pentru municipalităţi şi unităţile teritoriale superioare. În plus, descentralizarea administraţiei publice este, de asemenea, reglementată de Legea nr. 221/1996 privind organizarea administrativ teritorială a Republicii Slovace şi de Legea nr. 222/1996, cu privire la organizarea administraţiei locale, cu modificările ulterioare.

Responsabilităţi


▪ la nivel naţional


Consiliul Naţional al Republicii Slovace decide asupra Constituţiei, legilor constituţionale şi altor legi, monitorizează aspectele de legalitate, aprobă bugetul de stat, precum şi politicile economice, sociale şi internaţionale ale ţării.


▪ la nivel regional 


Regiunile pot emite reglementări obligatorii (art. 68 din Constituţie), care se aplică tuturor persoanelor fizice şi juridice aflate sub jurisdicţia lor. Competenţele au fost transferate de la organele administraţiei de stat, procesul începând la 1 ianuarie 2002.  Competenţele regionale se referă la următoarele domenii: dezvoltarea socială, economică şi culturală a regiunilor; managementul bugetului propriu, investiţii şi contracte publice; cooperarea internaţională şi trans-regională; planificarea regională; politici sociale, protecţie socială, inclusiv protecţia copiilor, coordonarea tuturor subiectelor legate de acest domeniu; sănătate, inclusiv înfiinţarea de spitale regionale, managementul asistenţei medicale de care nu se ocupă nivelul central, de exemplu, spitale de psihiatrie sau unităţi stomatologice; educaţia, inclusiv învăţământul secundar, profesional, de artă, şcoli profesionale, construirea şi întreţinerea imobilelor în care aceste instituţii îşi desfăşoară activitatea, plata profesorilor; transport, inclusiv construirea şi întreţinerea drumurilor regionale şi coordonarea sistemului feroviar; cultura, finanţarea teatrelor regionale, biblioteci, muzee, galerii şi centre culturale; turism, inclusiv planificarea activităţilor şi dezvoltarea turismului regional; sport şi tineret; farmacii, acordarea de licenţe pentru farmaciile publice, executarea controlului acestora, gestionarea serviciilor farmaceutice şi luarea de decizii cu privire la rezervele farmaceutice; apărarea civilă (în colaborare cu organele centrale de stat).

▪ la nivel local 


Managementul local şi taxele locale; întreţinerea proprietăţilor municipale; educaţia, inclusiv grădiniţe şi şcoli primare, întreţinerea şi construcţia de clădiri în acest scop, plata profesorilor şi personalului didactic; protecţia socială, inclusiv acordarea de asistenţă personală, căminele pentru persoanele vârstnice, locuinţe sociale; servicii pentru copii; transportul public local; utilităţi publice locale, inclusiv alimentare cu apă şi canalizare, colectarea deşeurilor, încălzire urbană, construcţia şi întreţinerea drumurilor locale, zone publice, cimitire, iluminat stradal; sănătate, acordarea primului ajutor şi tratament ambulatoriu; dezvoltare economică, inclusiv realizarea strategiilor de dezvoltare; petrecerea timpului liber, centre culturale locale şi biblioteci, centre de sport;  ordinea publică, inclusiv poliţia locală, unităţi de pompieri voluntari.
Sistemul de guvernare pe mai multe niveluri


▪ reprezentarea

Asociaţia oraşelor şi comunităţilor din Slovacia (ZMOS) şi Uniunea Oraşelor din Slovacia (UMS) reprezintă nivelul sub-naţional în relaţia cu guvernul central.


ZMOS este o entitate juridică independentă, care cuprinde municipii, oraşe şi sate. Scopul ZMOS este promovarea intereselor teritoriale de autoguvernare în reglementările legislative ale nivelului central. ZMOS a fost înfiinţat pentru a apăra interesele comune ale tuturor localităţilor asociate, ceea ce înseamnă, printre altele, că el nu se implică în rezolvarea individuală a problemelor municipalităţilor. Din anul 1990, toate activităţile ZMOS au fost legate de promovarea descentralizării administraţiei publice, inclusiv descentralizarea fiscală a municipalităţilor, dezvoltare locală sau îmbunătăţirea sistemului electoral existent pentru alegerea organismelor de conducere. În plus, ZMOS abordează chestiuni care au un impact negativ asupra majorităţii municipalităţilor. 

UMS este o asociaţie voluntară de oraşe din Slovacia. Ea protejează drepturile şi interesele membrilor în faţa puterilor legislativă şi executivă. 

Regiunile nu sunt organizate în asociaţii, dar ele au întâlniri informale, individuale, cu reprezentanţii guvernului.


▪ informarea şi consultarea


ZMOS nu are competenţe legislative, dar comunică în scris cu organul central în faza pregătitoare a procesului legislativ. Este obligatoriu ca ZMOS să fie informat şi are dreptul de a face observaţii cu privire la proiectele de lege. Partea esenţială a participării ZMOS în procesul legislativ este calitatea sa de membru în Consiliul Economic şi Social al Guvernului. 

ZMOS poate coopera cu parlamentari, grupuri parlamentare sau comisii parlamentare pe perioada elaborării şi modificării legilor.


▪ coordonarea


La 1 decembrie 2004 a fost înfiinţat Consiliul Economic şi Social al Guvernului, organism consultativ care are ca scop negocierea problemelor de ordin social şi economic, propunerile bugetare ale statului, precum şi proiectele de lege. 

▪ relaţia cu UE


În ceea ce priveşte Comitetul Regiunilor, ZMOS numeşte patru membri şi cinci membri supleanţi, iar regiunile numesc 5 membri şi 4 supleanţi. De asemenea, atât ZMOS, cât şi UMS sunt membri ai Consiliului Municipalităţilor şi Regiunilor Europene (CEMR). 
SLOVENIA


Slovenia a devenit republică parlamentară după ce a devenit stat independent, în iunie 1991. Are un Parlament bicameral format din Adunarea Naţională şi Consiliul Naţional, acesta din urmă fiind organul reprezentativ pentru afirmarea intereselor sociale, economice, profesionale şi locale. 

Constituţia, adoptată în anul 1991, garantează autonomia locală (art. 9 şi art. 138-144), Legea privind autonomia locală fiind adoptată în anul 1993. Aceasta a condus la reorganizarea teritorială a ţării, noile municipalităţi înlocuind fostele comune. Slovenia este, în acest fel, un stat unitar descentralizat format din regiuni statistice, unităţile descentralizate ale administraţiei de stat şi municipii. 

Din anul 2012, Slovenia are 12 regiuni statistice, care nu au propriile lor guverne sau competenţe, 58 de unităţi administrative descentralizate, care implementează responsabilităţile statului şi gestionează afacerile curente care intră în zona de competenţă a ministerelor, la nivel regional. Aceste unităţi nu au statutul de guverne locale. De asemenea, Slovenia este compusă din 212 municipalităţi.

Autorităţile de stat supraveghează legalitatea activităţilor desfăşurate de autorităţile comunităţilor locale. În conformitate cu art. 140 din Constituţie, competenţele municipalităţilor cuprind problemele locale, care pot fi reglementate în mod autonom de conducerea locală, afectând numai locuitorii din municipiu. În ceea ce priveşte regiunile, transferul de competenţă al statului către aceste autorităţi se poate realiza, fiind necesară şi alocarea resurselor financiare necesare.


Veniturile din taxe şi impozite reprezintă 52% din veniturile municipale, în timp ce subvenţiile şi alte venituri proprii reprezintă, fiecare, peste 13% din totalul veniturilor municipale. Municipalităţile au în plus un procent de 21% din venituri nefiscale, în timp ce impozitele propriu-zise reprezintă 86% din venituri.
Responsabilităţi


▪ la nivel naţional


Guvernul are competenţe legislative la nivel naţional în toate domeniile. 


▪ la nivel regional


Regiunile sunt înfiinţate prin legi adoptate de Adunarea Naţională, care stabilesc, de asemenea, teritoriul şi numele. 

Participarea municipalităţilor la procedura de adoptare a legii este garantată. Statul transferă prin lege exercitarea atribuţiilor specifice ale statului de către regiuni, împreună cu resursele financiare necesare acestui scop.


▪ la nivel local


Responsabilităţile care revin municipiilor sunt următoarele: educaţie (învăţământ preşcolar şi primar); asistenţa medicală primară; crearea de facilităţi pentru supravegherea copiilor; asistenţă pentru familie şi tineret; case de odihnă; protecţia socială; construcţia de locuinţe; planificarea urbană; amenajarea teritoriului; infrastructura de apă şi canalizare; stingerea incendiilor; gestionarea deşeurilor menajere; cimitirele; protecţia mediului; promovarea culturii (biblioteci); sport şi agrement; dezvoltarea agriculturii; dezvoltarea economică a municipiului; promovarea turismului.


De asemenea, legea prevede posibilitatea ca localităţile urbane să aibă responsabilităţi mai largi decât municipalităţile obişnuite.


Pe lângă responsabilităţile enumerate, municipalităţile urbane pot avea următoarele responsabilităţi suplimentare: transportul urban; dezvoltarea urbană; educaţie: şcoli gimnaziale, licee, învăţământ profesional şi superior; servicii de sănătate publică de nivel secundar.

Sistemul de guvernare pe mai multe niveluri


▪ reprezentarea


Asociaţia municipiilor şi oraşelor din Slovenia, precum şi Asociaţia municipiilor din Slovenia reprezintă administraţia locală în relaţia cu guvernul central. În conformitate cu art. 86 lit. a din Legea privind autonomia locală, asociaţia reprezintă interesele membrilor săi în faţa organelor naţionale atunci când acestea din urmă adoptă legi sau regulamente care stabilesc sarcinile, drepturile, obligaţiile şi răspunderile municipalităţilor, sau atunci când reglementările interferă cu interesele de orice fel ale membrilor.


Cele 58 de unităţi administrative descentralizate sunt în legătură continuă cu autorităţile locale, fiind înfiinţate consilii comune speciale pentru acest scop. 

Potrivit legii, o asociaţie poate dobândi capacitatea de reprezentativitate atunci când cuprinde 30% din municipalităţile existente.


▪ informarea şi consultarea


În timpul procesului legislativ, informaţiile furnizate autorităţilor locale şi regionale sunt publicate pe site-ul Parlamentului. Potrivit Legii autonomiei locale, Parlamentul trebuie să obţină avizul municipalităţilor înainte de adoptarea unei legi care o priveşte. În plus, legea prevede că, înainte de adoptarea unei propuneri de legi şi înainte de depunerea acesteia la Parlament, în situaţia în care aceasta face referire la competenţe, activităţi şi finanţare, guvernul trebuie să asigure în mod corespunzător colaborarea cu asociaţiilor naţionale ale autorităţilor locale.


Asociaţiile autorităţilor locale şi regionale trebuie să participe în cadrul grupurilor de lucru ministeriale sau ale altor organe de stat competente.


▪ coordonarea


Potrivit legii, Guvernul stabileşte criteriile, procedura de lucru şi componenţa misiunilor permanente ale asociaţiilor reprezentative ale municipalităţilor în cadrul cooperării cu organismele naţionale, precum şi componenţa delegaţiilor lor, în cadrul reuniunilor internaţionale.

▪ relaţia cu UE


Cele două asociaţii reprezentative ale municipalităţilor lucrează în mod activ în cadrul CoR, delegaţiile fiind compuse din 7 membri. Membrii delegaţiei slovene şi supleanţii lor sunt desemnaţi pe baza propunerilor două asociaţii reprezentative.


Membrii Asociaţiei municipiilor şi oraşelor cooperează cu diverse asociaţii teritoriale europene care participă la Congresul autorităţilor locale şi regionale din Europa (CPLRE) în cadrul Consiliului Europei. În plus, autorităţile locale şi regionale sunt reprezentate în cadrul Consiliului european al municipalităţilor şi regiunilor (CEMR), în cadrul Reţelei de asociaţii ale autorităţilor locale din Europa de Sud-Est (NALAS), şi în cadrul Parteneriatul euro-mediteranean al autorităţilor locale şi Regionale (COPPEM).
SPANIA

Parlamentul Spaniei este bicameral, cuprinzând Congresul Deputaţilor şi Senatul. Congresul Deputaţilor are competenţe extinse faţă de Senat, dezbaterile privind posibilităţile de reformare a Senatului fiind în desfăşurare de mai mulţi ani. Senatul este format din 266 de membri, 208 dintre aceştia fiind aleşi în mod direct de popor. Cei 58 de senatori rămaşi sunt desemnaţi de adunările regionale: fiecare Comunitate autonomă numeşte un senator de drept şi un senator suplimentar pentru fiecare milion de locuitori al teritoriilor respective. Toţi membrii Senatului (aleşi şi numiţi de către Comunităţile autonome) se alătură grupurilor politice comune fără respectarea originii lor teritoriale. 

Spania este un stat regionalizat, care cuprinde trei niveluri de guvernare: central, regional şi local, conform art. 137 din Constituţie. După anul 1978, Constituţia a prevăzut posibilitatea de creare a comunităţilor autonome. Numărul de Comunităţi autonome şi organizarea teritorială nu sunt stabilite prin Constituţie, ci prin Statul de autonomie al comunităţii. Drept urmare, crearea de comunităţi autonome a avut loc printr-o procedură complexă din anul 1979 până în 1983. Ţara Bască, Catalonia, Galicia şi Andaluzia au fost primele regiuni care au adoptat propriile Statute de Autonomie, utilizând o procedură specială, rapidă, stabilită de art. 151 din Constituţie. Restul regiunilor au adoptat statute proprii în conformitate cu procedura generală prevăzută de art. 143, astăzi toate Comunităţile autonome bucurându-se de o importantă autonomie şi de competenţe legislative. 

În prezent există 17 comunităţi autonome, 50 de provincii, 8.111 municipii şi două oraşele autonome. Insulele Canare au un statut de regiune ultraperiferică, adoptând legislaţia primară a Uniunii Europene.

Dreptul la auto-guvernare este consacrat de art. 2 din Constituţie, aceasta stabilind repartizarea competenţelor: unele sunt atribuite în mod expres statului întrucât Comunităţile autonome pot să-şi asume în statutele lor de autonomie o serie de competenţe reziduale. Cele mai multe dintre comunităţi şi-au asumat toate competenţele pe care le pot deţine, potrivit legii. Diferenţele între exercitarea competenţelor lor, este destul de mic (existând doar diferenţieri culturale şi lingvistice specifice, care vizează activitatea poliţiei şi a structurilor de securitate publică, imigrare, etc.). Singura excepţie notabilă este sistemul financiar specific Ţării Bascilor şi Navarra.


Conflictele de competenţe între autorităţile centrale şi regionale sunt mediate de către Curtea Constituţională. 


Potrivit Constituţiei, statutul privind autonomia defineşte instituţiile şi competenţele fiecărei comunităţi. Ele trebuie să fie aprobate printr-o procedură specifică, fapt pentru care adunarea regională şi parlamentul naţional ajung la un acord. În acest mod, puterile comunităţilor pot creşte sau descreşte fără a fi necesară modificarea Constituţiei, cu condiţia ca acestea să fie adoptate în limitele cadrului constituţional.


Legea privind administraţia publică locală (1985) defineşte cadrul instituţional de bază al autorităţilor locale, făcând referire la competenţele lor. Cu toate acestea, distribuţia locală a puterilor depinde de fiecare act legislativ adoptat de o comunitate, putând exista diferenţe importante de la o comunitate la alta. În afară de puterile alocate în mod expres de lege (puteri, în principal, administrative), autorităţile locale poate adopta norme proprii, cu condiţia ca acestea să respecte statul şi legile sale.


În anul 2005, cheltuielile sub-naţionale au reprezentat 20,4% din PIB, respectiv 53,4% din totalul cheltuielilor publice, demonstrând astfel un grad ridicat de descentralizare.


Veniturile municipalităţilor au fost compuse din următoarele sume: 31,4% din impozite autonome, 1,7% din impozite comune, 36,2% din subvenţii, 30,6% din alte surse. Veniturile provinciilor au fost compuse din următoarele sume: 63,7% din taxe şi impozite autonome, 3,2% din impozite comune, 27,8% din subvenţii, iar 5,3% din alte surse de venituri. 

Veniturile autonome ale Comunităţilor au cuprins: 25,4% impozite autonome, 23,7% impozite comune, 41,5% din subvenţii, iar 9,4% din alte surse de finanţare.

Responsabilităţi


▪ la nivel naţional


Statul are competenţe în următoarele domenii :


a) competenţe exclusive: naţionalitate, imigrare, emigrare, politica externă şi dreptul de azil; relaţii internaţionale; apărare şi securitate; comerţ exterior; sistem monetar; trezorerie şi datoria statului; pescuit maritim; transporturi (porturi, aeroporturi, controlul traficului, serviciul meteorologic; transporturi feroviare şi de interes supra-regional); lucrări publice sau de interes supra-regionale; referendum-uri.

b) competenţe legislative: administrarea justiţiei, drept procedural; legislaţie economică, de drept penal şi privind problemele penitenciarelor; legislaţia muncii; legislaţia civilă; legislaţia privind proprietatea intelectuală şi industrială; sistemul de asigurări sociale; legislaţia de bază privind protecţia mediului; referendum-uri.

c) competenţe de bază:  reglementarea standardelor privind asigurarea egalităţii între cetăţeni, în exercitarea drepturile lor şi în domeniul respectării atribuţiilor constituţionale; planificarea generală a activităţii economice; promovarea şi coordonarea activităţilor ştiinţifice şi tehnice; liniile directoare şi coordonarea sănătăţii publice;  legislaţia din domeniul farmaceutic; legislaţia de bază a administraţiei publice şi privind procedurile administrative; legislaţia privind gestionarea apelor de interes supra-regional.

▪ la nivel regional

Comunităţile autonome: organizarea instituţiilor guvernamentale regionale; modificări în limitele municipalităţilor; ordinea publică; planificare teritorială, urbanism şi locuinţe; lucrări publice de interes regional; transporturi (feroviar şi reţele rutiere de transport regional; porturi şi aeroporturi care nu sunt angajate în activităţi comerciale); agricultura şi silvicultura; protecţia mediului; managementul apei; pescuitul în apele interioare, vânătoare şi acvacultură; festivaluri; promovarea dezvoltării economice în cadrul politicilor naţionale; meşteşuguri; cultură (muzee, biblioteci, serate de muzică de interes regional; patrimoniul cultural, promovarea culturii şi a limbii regionale); promovarea turismului regional; promovarea activităţilor sportive şi de agrement; asistenţă socială; sănătate şi igienă; dezvoltarea şi implementarea legislaţiei de bază a statului privind aspectele generale care reglementează activitatea economică, educaţia publică, sănătatea, mediul, etc. punerea în executare a legislaţiei de stat: legislaţia muncii, administrarea justiţiei, proprietate intelectuală şi industrială.

▪ la nivel local

a) provinciile:  competenţe în domenii de interes supra-municipal; asistenţă tehnică, juridică şi economică pentru localităţile cu o populaţie mai mică de 5.000 de locuitori; furnizarea de servicii publice cu caracter supra-municipal; cooperarea în promovarea dezvoltării economice şi sociale, precum şi în ceea ce priveşte planificarea teritoriului provincial; implementarea proiectelor cu cheltuieli de capital în afara limitele teritoriale municipale (inclusiv reţelele de drumuri secundare, spitale, etc); orice altă competenţă delegată.
Competenţele provinciale, care sunt, în general, legate de coordonarea şi furnizarea de servicii municipale, depind în mare măsură de resursele financiare, existând diferenţe mari între provincii.
b) municipalităţile

Municipalităţile trebuie să îşi exercite competenţele în materie de: utilităţi publice locale; reţelele publice locale (deşeuri şi alimentare cu apă, iluminat public); întreţinerea drumurilor publice locale; poliţia municipală; orice altă competenţă delegată; orice altă activitate administrativă care nu este prin efectul legii în responsabilitatea altei instituţii.

Competenţele exercitate în condiţiile definite de legile de stat şi cele regionale: siguranţa publică; managementul traficului; protecţia civilă, prevenirea şi stingerea incendiilor; managementul parcurilor şi grădinilor; politicile urbane; patrimoniul cultural; protecţia mediului; târguri şi activităţi conexe; protecţia sănătăţii publice; managementul unităţilor spitaliceşti de urgenţă; cimitire şi servicii funerare; servicii sociale, promovarea reinserţiei sociale; activităţi culturale; activităţi culturale şi sportive; turism; participarea la elaborarea de programe educative.

Municipalităţile cu mai mult de 5.000 de locuitori sunt responsabile pentru: pieţe şi parcuri publice; biblioteci; tratarea deşeurilor.


Municipalităţile cu peste 20.000 de locuitori sunt responsabile pentru: protecţia civilă; indemnizaţiile acordate pentru serviciile sociale; servicii de stingere a incendiilor; facilităţi sportive.


Municipalităţile cu peste 50.000 de locuitori sunt responsabile pentru: protecţia mediului; transportul public urban.
Sistemul de guvernare pe mai multe niveluri


▪ reprezentarea


- nivelul regional


Reprezentarea regională se realizează în mod efectiv prin canalele guvernamentale. Reprezentarea parlamentară la nivelul Senatului este destul de limitată, deşi există o comisie dedicată relaţiei dintre Comunităţile autonome şi Senat din anul 1994. Aceasta este compusă din senatori, deputaţi ai parlamentelor autonome, preşedinţii ai guvernelor autonome sau reprezentanţii ai acestora şi membri ai Guvernului Central. Eficacitatea acestei Comisiei este limitată din cauza nivelului foarte scăzut de participare a guvernelor comunităţilor autonome.


Participarea interguvernamentală a crescut de la mijlocul anilor ‘90. Acest lucru s-a realizat prin intermediul conferinţelor sectoriale. Sistemul a fost creat în anul 1992, la conferinţe participând Ministerul central şi consilierii guvernul regional din fiecare domeniu de activitate.

Din anul 2004, guvernul naţional a creat Conferinţa preşedinţilor, formată din preşedintele guvernului naţional şi preşedinţii celor 17 guverne regionale. Acesta asigură coordonarea între diferitele puteri executive şi abordează aspecte importante ale activităţii regiunilor. 

- nivelul local şi provincial


Provinciile şi municipalităţile sunt reprezentate de către Federaţia spaniolă a municipalităţilor şi provinciilor (FEMP), în conformitate cu prevederile Legii nr. 7/1985. În plus, municipalităţile din aceeaşi comunitate autonomă se pot constitui în asociaţii cu scopul de reprezentare a interesele lor. În prezent, toate comunităţile autonome au una sau chiar două federaţii subregionale, cele mai multe dintre ele semnând protocoale de colaborare cu FEMP.


▪ informarea şi consultarea


- nivel regional


Informarea şi consultarea au loc prin intermediul conferinţelor sectoriale şi a grupurile lor de lucru. În principiu, consultarea are un caracter strict politic.


Nu există un cadru legal general sau o practică privind consultarea la nivel parlamentar. Aceasta se aplică doar în anumite cazuri specifice prevăzute de lege, cum ar fi adoptarea unor prevederi privind sănătatea publică, serviciile sociale şi fiscale, precum şi în cazul datoriei publice.


- nivel local şi provincial


În ceea ce priveşte nivelul local, Comisia Naţională de Administraţie Locală (CNAL) este un organism permanent care asigură coordonarea între administraţia centrală şi administraţiile locale, deşi consultarea nu este obligatorie. CNAL emite avize cu privire la legislaţia cu un impact local/regional. În plus, FEMP este consultată pentru fiecare propunere legislativă de către ministerul de resort.


▪ coordonarea


- pe verticală


a) nivel regional


Coordonarea de zi cu zi are loc prin intermediul grupurilor de lucru ale conferinţei sectoriale sau în mod informal. Conferinţele sectoriale sunt organisme de

cooperare multilaterală prin intermediul cărora statul şi guvernul central cooperează cu structurile comunităţilor autonome în sectoarele activităţii publice. Acest sistem reprezintă pilonul principal al cooperării inter-administrative în Spania.

În plus, există comisiile bilaterale între stat şi diferitele comunităţi autonome, în care ambele guverne discuta aspecte de interes reciproc. 

De asemenea, statul poate încheia acorduri bilaterale cu structurile de conducere ale comunităţilor autonome. În practică, acordurile bilaterale sunt foarte frecvent adoptate (peste 1000/an). Acestea urmează un model general pentru toate comunităţile autonome, dar sunt semnate pe o bază bilaterală.


b) nivel local şi provincial


Coordonarea cu autorităţile locale este asigurată prin CNAL, precum şi prin pacte locale. Aceste pacte locale au fost folosite în mod progresiv pentru cooperarea între comunităţile autonome şi autorităţile locale. 

- pe orizontală


a) nivel regional


Coordonarea pe orizontală a avut o evoluţie foarte scăzută în Spania. În ultimii ani, comunităţile autonome au creat Conferinţa Preşedinţilor Parlamentelor Autonome din Spania (COPREPA), care reuneşte vice-preşedinţii parlamentelor regionale, dar aceasta nu are o activitate curentă, evoluţia acestei structuri fiind incertă. Comunităţile autonome pot semna acorduri de coordonare în baza art. 145 alin 2 din Constituţie.

b) nivel local şi provincial


Municipalităţile pot semna acorduri de cooperare între ele şi au dreptul de a se constitui în asociaţii. De asemenea, comunităţile autonome pot crea un al doilea nivel al administraţiei locale, cu funcţie de cooperare.

▪ relaţia cu UE


O conferinţă sectorială specială, Conferinţa pentru afacerile Uniunii Europene

(CARUE), este principalul instrument al cooperării între stat şi comunităţile autonome în materia UE. Aceasta este compusă din ministerul naţional şi ministerele regionale cu competenţe în domeniul administraţiei publice.


CARUE a fost responsabilă pentru reglementarea unei proceduri de participare a Comunităţilor autonome în cadrul UE. Aceasta prevede reprezentarea directă a comunităţilor în unele grupuri de lucru ale Parlamentului European, Comisiei Europene şi, din 2004, în delegaţia spaniolă în cadrul Consiliului European.


La nivel local, FEMP este membru al Consiliului European al Municipalităţilor şi Regiunilor (CEMR) şi al United Cities and Local Governments (CGLU). 
SUEDIA

Suedia este un stat unitar, descentralizat, Constituţia recunoscând auto-guvernarea locală. Există trei niveluri de guvernare: central, judeţean şi municipal. Din anul 1991, Legea privind guvernarea locală a extins libertatea de organizare a autorităţilor locale şi regionale (ALR). 

În prezent există 20 de judeţe, dintre care 3 sunt responsabile pentru dezvoltarea regională, având statutul de regiuni, 4 regiuni şi 290 de municipalităţi. Insula Gotland, de exemplu, este un municipiu care îndeplineşte atribuţiile unui consiliu judeţean, fiind responsabilă pentru dezvoltarea regională şi de aceea este clasificată ca regiune. 

Judeţele au un statut dublu: reprezintă un nivel de auto-guvernare şi, în acelaşi timp, o autoritate de stat deconcentrată. Municipiile, judeţele şi regiunile nu deţin competenţe legislative. Consiliile judeţene şi municipalităţile au atribuţii în ceea ce priveşte gestionarea problemelor regionale/locale de interes public, care sunt prevăzute în Legea privind guvernarea locală. Nu există nici o ierarhie între municipalităţi şi judeţe/regiuni.

Dreptul autorităţilor locale şi regionale de a percepe taxe este consfinţit în Constituţie (art. VIII-5 şi VIII-9). Veniturile guvernelor sub-naţionale sunt derivate din impozitarea proprie, subvenţii şi alte surse, în principal rezultate din furnizarea de servicii. Cheltuielile sub-naţionale reprezintă 25,1% din PIB şi 44,3% din totalul cheltuielilor publice. Aceste date demonstrează un rol important al descentralizării. Impozitarea comună se aplică numai între regiuni, judeţe şi municipalităţi, nu cu statul. Veniturile municipalităţilor sunt compuse în procent de 68,5% de impozite, 21,6% din subvenţii şi 9,9% din alte surse. Venitul judeţelor şi regiunilor este compus în procent de 69,7% din impozite, 24% din subvenţii şi 6,3% din alte surse.
Responsabilităţi


▪ la nivel naţional


Guvernul central are competenţe exclusive în materia suveranităţii naţionale, justiţiei, afacerilor externe, finanţelor şi apărării naţionale; parlamentul central are competenţe legislative exclusive.


▪ la nivel regional


Sănătate publică, inclusiv asistenţa şi serviciile medicale; instituţii culturale; transport public; creştere şi dezvoltare economică.
▪ la nivel local


Transport, inclusiv drumurile locale; protecţie socială; dezvoltare economică; educaţie; planificarea teritorială şi construcţia de locuinţe; servicii medicale de urgenţă şi serviciile de salvare; protecţia sănătăţii; protecţia mediului, deşeurile menajere, alimentarea cu apă şi canalizare; activităţi de agrement; activităţi culturale, cu excepţia bibliotecilor; asigurarea cu energie; servicii industriale şi comerciale.
Sistemul de guvernare pe mai multe niveluri


▪ reprezentarea


Asociaţia suedeză a Autorităţilor Locale şi Regionale (SALAR) reprezintă guvernele locale în relaţia cu guvernul central şi parlament.


▪ informarea


Pe parcursul procesului legislativ, informaţiile sunt furnizate autorităţilor locale şi regionale prin intermediul paginii web a Parlamentului.


▪ consultarea


Procedura de consultare nu este bine definit în lege, dar, cu toate acestea, SALAR este un partener permanent al guvernului naţional. Responsabilitatea consultării revine ministerelor, care consultă, de obicei, SALAR înainte de promulgarea unei legi, în special în cazul în care aceasta are un impact financiar. Mai mult decât atât, autorităţile locale şi regionale sunt, uneori, invitate să participe la audieri cu privire la propuneri având un impact local/regional. Procedurile de consultare sunt, de obicei, informale.

▪ coordonarea


La nivel regional, Consiliul de administraţie al judeţului este o agenţie guvernamentală care reprezintă parlamentul şi guvernul central. Rolul său este acela de a se asigura că deciziile adoptate la nivel naţional au cel mai bun efect posibil la nivelul judeţului, monitorizând totodată implementarea acestora de către autorităţile locale. Fiecare Consiliu este prezidat de un guvernator, numit de guvernul central, fiind comparabil cu prefectura din România.

În ceea ce priveşte coordonarea pe orizontală, municipalităţile se pot constitui în federaţii locale, care au scopul de a îndeplini sarcinile cu impact regional. Regiunile şi municipalităţile pot să-şi coordoneze activitatea în mai multe domenii, unul dintre acestea fiind cel medical.

▪ relaţia cu UE


Delegaţia suedeză a CoR este alcătuită din 4 reprezentanţi ai judeţelor/regiunilor şi 8 reprezentanţi ai municipalităţilor.


SALAR colaborează cu mai multe asociaţii teritoriale europene, fiind membru al „United Cities and Local Governments” (UCLG) şi Congresului Autorităţilor Locale şi Regionale din Europa (CPLRE). Aceasta are contacte cu Consiliul Municipalităţilor şi Regiunilor Europene (CEMR) şi cu Organizaţia Angajatorilor (CEEP).


Consiliile judeţene şi ale regiunilor cooperează cu asociaţiile europene ale autorităţilor regionale şi locale, cum ar fi Adunarea Regiunilor Europene (ARE) şi Conferinţa Regiunilor Periferice Maritime (CRPM).


MAREA BRITANIE


Regatul Unit este un stat unitar, asimetric descentralizat, care cuprinde Anglia şi trei ţări cu guverne proprii: Scoţia, Irlanda de Nord şi Ţara Galilor. Deşi Parlamentul Regatului Unit îşi păstrează o serie de competenţe absolute, din anul 1999, Parlamentul scoţian, Adunările Naţionale ale Irlandei de Nord şi Ţării Galilor au dobândit grade diferite de descentralizare, care se reflectă în competenţele legislative. Puterile celor trei organisme variază în funcţie de natura şi domeniul de aplicare a legislaţiei adoptate. Nu există documente oficiale care să cuprindă competenţele forurilor din Scoţia şi Irlanda de Nord. Acestea sunt considerate a fi acele competenţe care nu sunt specificate a fi "competenţe rezervate/absolute" ale Parlamentului englez.


Parlamentul scoţian are competenţe legislative primare şi secundare, precum şi capacitatea nivelul de impozitare intern al Scoţiei. „Scotland Act”, adoptată în anul 2012 a implementat o serie de modificări în domeniul finanţelor publice, inclusiv în ceea ce priveşte nivelul impozitului pe venit. 


La rândul său, Adunarea Naţională a Irlandei de Nord dispune de competenţe primare şi secundare. Adunarea Naţională a Ţării Galilor a primit competenţe sporite în anul 2006. În urma referendum-ului din martie 2011, acest forum a primit competenţe primare în 20 domenii specifice şi adoptă legi. Competenţele secundare aparţin ministerelor galeze.


În concluzie, pe teritoriul Regatului se aplică trei sisteme juridice: legile din Anglia şi Ţara Galilor, legile din lrlanda şi cele din Scoţia.
Cadrul legal cuprinde: Legea cadru generală a administraţiei publice locale în Londra şi în restul Angliei, Legea cu privire la administrarea districtului Londra, Legea cu privire la administraţia publică locală. 
Legea privind administraţia locală a stabilit un sistem dualist de administrare: judeţe/comitate şi districte, ambele rurale sau metropolitane, ultimele fiind desfiinţate în anul 1985. În general, aceste legi stabilesc limitele competenţelor administraţiei locale. Acestea conţin, de asemenea, dispoziţii în materie de organizare a autorităţilor locale, condiţiile de eligibilitate (inclusiv aspectele electorale) şi limitele de exercitare a competenţelor lor. 
Administraţia locală din Ţara Galilor este reglementată de Legea privind administraţia locală în Ţara Galilor. Principalele dispoziţii referitoare la Scoţia sunt cuprinse în dispoziţiile legale din 1973, 1975 şi 1994 cu privire la administraţia locală în Scoţia. Organizarea administraţiei publice locale din Irlanda de Nord este reglementată de Legea cu privire la administraţia locală în Irlanda de Nord. 


Anglia este împărţită în 9 regiuni: East of England, East Midlands, Greater London, North East, North West, South East, South West, West Midlands şi Yorkshire and the Humber. 


La rândul lor, aceste regiuni sunt împărţite în comitate administrative şi autorităţi unitare, cu excepţia Londrei, care este împărţită în "burguri".


Totodată, Anglia este împărţită în următoarele diviziuni administrative: 27 de judeţe pe două niveluri, 32 cartiere londoneze şi un oraş al Londrei sau Londra cea Mare, 36 de districte metropolitane, 56 de autorităţi unitare (inclusiv 4 judeţe pe un singur nivel). Judeţe pe două niveluri: Buckinghamshire, Cambridgeshire, Cumbria, Derbyshire, Devon, Dorset, East Sussex, Essex, Gloucestershire, Hampshire, Hertfordshire, Kent, Lancashire, Leicestershire, Lincolnshire, Norfolk, North Yorkshire, Northamptonshire, Nottinghamshire, Oxfordshire, Somerset, Staffordshire, Suffolk, Surrey, Warwickshire, West Sussex, Worcestershire.
Cartiere londoneze şi un oraş al Londrei sau Londra cea Mare: Barking şi Dagenham, Barnet, Bexley, Brent, Bromley, Camden, Croydon, Ealing, Enfield, Greenwich, Hackney, Hammersmith şi Fulham, Haringey, Harrow, Havering, Hillingdon, Hounslow, Islington, Kensington şi Chelsea, Kingston pe Thames, Lambeth, Lewisham, Oraşul Londrei, Merton, Newham, Redbridge, Richmond pe Thames, Southwark, Sutton, Tower Hamlets, Waltham Forest, Wandsworth, Westminster.
Districte metropolitane: Barnsley, Birmingham, Bolton, Bradford, Bury, Calderdale, Coventry, Doncaster, Dudley, Gateshead, Kirklees, Knowlsey, Leeds, Liverpool, Manchester, Newcastle pe Tyne, Tyneside Nord, Oldham, Rochdale, Rotherham, Salford, Sandwell, Sefton, Sheffield, Solihull, Tyneside Sud, St. Helens, Stockport, Sunderland, Tameside, Trafford, Wakefield, Walsall, Wigan, Wirral, Wolverhampton.
Districte metropolitane: Barnsley, Birmingham, Bolton, Bradford, Bury, Calderdale, Coventry, Doncaster, Dudley, Gateshead, Kirklees, Knowlsey, Leeds, Liverpool, Manchester, Newcastle pe Tyne, Tyneside Nord, Oldham, Rochdale, Rotherham, Salford, Sandwell, Sefton, Sheffield, Solihull, Tyneside Sud, St. Helens, Stockport, Sunderland, Tameside, Trafford, Wakefield, Walsall, Wigan, Wirral, Wolverhampton.
Autorităţi unitare: Bath şi Somerset Nord-Est, Blackburn cu Darwen, Bedford, Blackpool, Bournemouth, Bracknell Forest, Brighton şi Hove, Oraşul Bristol, Central Bedfordshire, Cheshire Est, Cheshire Vest şi Chester, Cornwall, Darlington, Derby, Durham County*, Riding Est de Yorkshire, Halton, Hartlepool, Herefordshire*, Insula Wight*, Insulele Scilly*, Oraşul Kingston pe Hull, Leicester, Luton, Medway, Middlesbrough, Milton Keynes, Lincolnshire Nord-Est, Lincolnshire Nord, Somerset Nord, Northumberland*, Nottingham, Peterborough, Plymouth, Poole, Portsmouth, Reading, Redcar şi Cleveland, Rutland, Shropshire, Slough, Gloucestershire Sud, Southampton, Southend-on-Sea, Stockton-on-Tees, Stoke-on-Trent, Swindon, Telford şi Wrekin, Thurrock, Torbay, Warrington, West Berkshire, Wiltshire, Windsor şi Maidenhead, Wokingham, York.
Scoţia este împărţită în 32 de zone de consiliu.
   
Ţara Galilor constă din 22 de autorităţi unitare: 10 "burguri-comitat", 9 comitate şi 3 oraşe (Blaenau Gwent; Bridgend; Caerphilly; Cardiff; Carmarthenshire; Ceredigion; Conwy; Denbighshire; Flintshire; Gwynedd; Insula Anglesey; Merthyr Tydfil; Monmouthshire; Neath Port Talbot; Newport; Pembrokeshire; Powys; Rhondda Cynon Taff; Swansea; The Vale of Glamorgan; Torfaen; Wrexham).

Irlanda de Nord este împărţită în 11 districte şi 32 comitate, dina nul 2011.


Teritoriile dependente: Anguilla, Bermuda, Teritoriul Bitanic din Oceanul Indian, Insulele Virgine Britanice, Insulele Cayman, Insulele Falkland, Gibraltar, Montserrat, Insulele Pitcairn, Sfânta Elena, Ascension, şi Tristan da Cunha, Insulele Georgiei de Sud şi Sandwich de Sud, Insulele Turks şi Caicos.

Finanţarea administraţiei publice locale în Marea Britanie rămâne relativ centralizată, cu excepţia Irlandei de Nord. În general, veniturile administraţiilor locale provin în principal din subvenţii (48,5%), taxe şi impozite (27,3%) şi din alte surse de venituri, cum ar fi serviciile (24,2%). 

Veniturile administraţiilor locale engleze sunt formate în procent de 15,4% de impozite autonome, 13,1% din impozite comune, 48,2% din subvenţii şi 23,3% din alte surse.

 
În cazul Scoţiei, veniturile administraţiei publice locale sunt compuse în procent de 10,4% din impozite autonome, 10% de impozite comune, 59,9% din subvenţii şi 20% din alte surse de venituri.


În Ţara Galilor veniturile locale sunt compuse astfel: 13,7% impozite autonome, 9,1% impozite comune, 60,3% subvenţii şi 16,9% alte surse de venituri.


În ceea ce priveşte Irlanda de Nord, veniturile sunt compuse în procent de 66,5% din impozitele autonome, 9,5% din subvenţii şi din alte surse.


Responsabilităţi


▪ la nivel naţional


a) competenţe rezervate (2011)

• în relaţia cu Scoţia

- în ceea ce priveşte Coroana Regală, Uniunea regatelor din Scoţia şi Anglia şi Parlamentul Regatului Unit;


- relaţiile internaţionale, inclusiv activitatea de comerţ exterior, cu excepţia punerii în aplicare a legislaţiei UE şi Convenţiei europene în materia drepturilor omului;


- apărare şi securitate naţională;


- politica fiscală şi monetară;


- imigrare, naţionalitate, extrădare;


- dreptul penal în legătură cu drogurile şi armele de foc, precum şi reglementarea consumului abuziv de droguri;


- alegeri, cu excepţia alegerilor locale;


- secrete oficiale de stat în legătură cu siguranţa naţională;


- legea privind societăţile şi asociaţiile productive, de asigurări, proprietate intelectuală şi insolvenţă, precum şi reglementarea instituţiilor şi serviciilor financiare;


- competiţie, monopol şi fuziune;


- legislaţia muncii, inclusiv relaţiile de muncă, oportunităţi egale, securitatea la locul de muncă;


- protecţia consumatorilor şi protecţia datelor;


- serviciile poştale şi de telecomunicaţii;


- majoritatea domeniilor din domeniul energiei;


- căi ferate şi transport aerian, siguranţa rutieră;


- reglementarea şi siguranţa transporturilor;


- securitate socială;


- reglementarea unor profesii, care cuprind domeniul medical, medici veterinari, arhitecţi, auditori, agenţi imobiliari, practicieni în domeniul insolvenţei şi asigurărilor;

- consiliile de cercetare;


- desemnarea unor zone asistate;


- siguranţa nucleară, controlul şi siguranţa medicamentelor;


- radiodifuziune şi film, acordarea licenţelor pentru teatre, cinematografe şi jocuri de noroc;


- sistemul de unităţi de măsură;


- avort, fertilizare umană, genetică şi xenotransplant-uri;


- egalitatea legislativă;

- reglementarea activităţilor din spaţiul cosmic.


• în relaţia cu Irlanda de Nord


- comerţ exterior;


- imunitatea membrilor Adunării Naţionale;


- reglementarea activităţilor societăţilor de construcţii, bancare, de investiţii şi securitate financiară;


- competiţie, monopol şi fuziune;


- protecţia şi siguranţa consumatorilor;


- mărci comerciale, drepturi de autor, brevete şi activitatea topografică;


- sistemul de unităţi de măsură;


- servicii poştale şi telecomunicaţii;


- unele probleme de mediu;

- protecţia datelor;


- navigaţia în apele exterioare;


- aviaţia civilă;


- instalaţii nucleare;


- ţărmurile şi subsolul fundului mării, precum şi resursele lor naturale;

- desemnarea de zone asistate.


b) competenţe exceptate (2011) 

• în relaţia cu Irlanda de Nord


- Coroana Regală şi Parlamentul Regatului Unit;


- demnităţile şi titlurile de onoare;


- relaţiile internaţionale, cu excepţia extrădării infractorilor între Irlanda de Nord şi Republica Irlanda;


- respectarea şi punerea în aplicare a legislaţiei UE şi a Convenţia europene în materia drepturile omului;


- apărare şi securitate naţională;

- sistemul monetar şi mijloacele legale de plată;


- aplicarea taxelor;


- imigrare şi cetăţenie;


- numirea şi revocarea judecătorilor, precum şi a directorului departamentului de urmăriri penale pentru Irlanda de Nord;


- alegeri, inclusiv alegerile locale;


- securitate naţională;


- Banca Naţională;


- consiliile de cercetare;


- xenotransplant-uri, fertilizarea umană şi embriologie, mamele-surogat şi genetica umană;

- reglementarea activităţilor din spaţiul cosmic.

c) competenţe transferate/descentralizate

• în relaţia cu Scoţia


- sănătate;


- educaţie şi formare profesională;


- construcţia de locuinţe;


- administraţie locală;


- asistenţă socială;


- planificare;


- dezvoltarea economică;


- administrarea fondurilor europene;


- transport public;


- sistemul legislativ şi afacerile interne, inclusiv în domeniul dreptului civil şi penal, urmăririi penale, poliţiei şi închisorilor;


- serviciile de pompieri;


- mediu;


- agricultură, pescuit şi silvicultură;


- turism;


- sport şi arte;

- alte atribuţii introduce prin „Scotland Act” 2012.


• în relaţia cu Ţara Galilor


- domeniul sănătăţii;


- educaţie şi formare profesională;


- construcţia de locuinţe;


- administraţie locală;


- amenajarea teritoriului şi urbanism;


- protecţia socială;


- administraţie publică;


- dezvoltare economică;


- administrarea fondurilor europene;


- transporturi şi autostrăzi;


- serviciile de pompieri şi salvare;


- apărarea împotriva inundaţiilor;


- problemele mediului;


- agricultură, pescuit, silvicultură, dezvoltare rurală;


- alimentaţie;


- turism;


- cultură;


- monumente vechi şi clădiri istorice;


- sport şi recreere;


- limba galeză;

- Adunarea Naţională a Ţării Galilor.

• în relaţia cu Irlanda de Nord


- sănătate;


- educaţie şi formare profesională;


- construcţia de locuinţe;

- asistenţa socială;


- planificare şi dezvoltare economică;


- administrarea fondurilor europene;


- transport;


- justiţie şi poliţie;


- serviciile de pompieri;


- protecţia mediului;


- domeniul energetic (cu excepţia celui nuclear);

- agricultură, pescuit şi silvicultură;


- turism;

- sport şi arte.


▪ la nivel local


- Consiliile judeţene sunt responsabile pentru: educaţie, servicii sociale şi serviciile de transport public;

- Consiliile districtuale sunt responsabile pentru: furnizarea de servicii locale, inclusiv construcţia de locuinţe, planificarea locală, colectarea şi reciclarea deşeurilor.


Autorităţile unitare din Anglia, Ţara Galilor şi Scoţia, precum şi consiliile raionale din Irlanda de Nord, sunt responsabile pentru toate serviciile locale.


London Authority (GLA) are responsabilităţi în următoarele domenii:


- dezvoltarea economică ;


- transport;


- sănătate ;


- poliţie;


- serviciile de urgenţă;


- mediu, inclusiv gestionarea deşeurilor şi schimbările climatice;


- cultură;


- construcţia de locuinţe;

- planificarea.


În Scoţia, Consiliile au competenţe în următoarele domenii:


- construcţia de locuinţe;


- transporturi şi drumurile publice locale;

- asistenţă socială;

- învăţământ primar;

- anumite servicii sociale;

- petrecerea timpului liber, parcuri şi agrement;

- cultură, biblioteci, muzee;

- managementul deşeurilor;

- protecţia mediului;

- sănătate şi siguranţă publică;

- acordarea licenţelor;

- protecţia consumatorului;

- control comunitar;

- dezvoltarea economică;

- poliţia şi serviciile de pompieri;

- registrul electoral;


- alegeri.
Sistemul de guvernare pe mai multe niveluri


▪ reprezentarea


Asociaţia privind administraţia locală (LGA), Convenţia autorităţilor locale din Scoţia (COSLA), Asociaţia privind administraţia locală din Irlanda de Nord şi Asociaţia privind guvernarea locală din Ţara Galilor (WLGA) reprezintă autorităţile locale din Anglia, Scoţia, Irlanda de Nord şi, respectiv, Ţara Galilor.

▪ informarea, consultarea şi coordonarea


Coordonarea între Guvernul britanic şi autorităţile regionale este gestionat de Comitetul comun Interministerial (JMC (E)), care a fost creat pentru:


- luarea în considerare a problemelor specifice descentralizate;


- analiza problemelor descentralizate;


- menţinerea legăturii dintre guvernul britanic şi administraţiile descentralizate;


- gestionarea litigiilor dintre administraţii.


Această structură este un organism consultativ, care are, de obicei, 4 întâlniri/an. Principiile generale şi modalităţile de lucru comune sunt stabilite prin Memorandum-ul de înţelegere, care a fost revizuit în mod repetat din anul 1999.


Ghidurile practice şi modalităţile de interacţiune sunt indicate în documente numite "Concordate", care nu sunt obligatorii. În anul 2011, au fost adoptate 3 „Concordate” - coordonarea şi implementarea politicii U.E., asistenţa financiară a industriei şi relaţiile internaţionale în domeniul administraţiei descentralizate.

▪ relaţia cu UE


Interacţiunea dintre Marea Britanie şi autorităţile regionale în ceea ce priveşte politicile U.E. este acoperită de un Concordat de coordonare a politicii Uniunii Europene.

Membrii Comitetului Regiunilor (24 de membri cu drepturi depline) aleg politicienii care reprezintă autorităţile locale, organismele deconcentrate din Scoţia, Ţara Galilor, Irlanda de Nord, precum şi Greater London Authority.


Participarea la reuniunile Consiliului se decide de la caz la caz de către primul ministru britanic. Participarea la reuniunile U.E. este decisă în mod bilateral, prin negociere cu ministerul de resort.
� A collective work of Dexia Crédit Local Research Department, Sub-national governments in the European Union – Organisation, responsibilities and finance, Dexia Ed., La Défense, 2008.


� A collective work of Dexia Crédit Local Research Department, Sub-national governments in the European Union – Organisation, responsibilities and finance, Dexia Ed., La Défense, 2008, p. 506.


� http://www.forum-ekonomiczne.pl/wp-content/uploads/2012/11/ebook.pdf

